سێکوچکەی ناپیرۆزی یەکێتی، پەکەکە و تورکیا - پەرەگراف\nسێکوچکەی ناپیرۆزی یەکێتی، پەکەکە و تورکیا\nھەر لە درووستبوونی یەکێتییەوە لە ١٩٧٦ تا ئێستا، تورکیا قەت پەیوەندییەکی سەقامگیری لەگەڵ یەکێتیدا، نەبووە.\nسەرەتای بەریەککەوتنەکە لە ھەککارییەوە دەست پێدەکات کە تورکیا لە رێگەی عەشیرەتە چەکدارەکانی کوردی باکورەوە پاڵپشتیی لە قیادەی موەقەت کرد بۆ قەڵاچۆکردنی ئەو ھێزە مارکسییەی کە بنەکەکەی لە سوریا بوو.\nئەو نزیکییەی پارتی لە تورکیا و ھێزە میلیشیاکانی باکور، وایکرد کە رێککەوتنی ستراتیژیی نێوان پارتی و پەکەکە لە سەرەتای ھەشتاکان سەر نەگرێت و، پەکەکە لە سوریا و بیقاع لە یەکێتی نزیک بێتەوە و بنکەکانی یەکێتی بوونە پەناگەی ھێزە کوردییە مارکسییەکانی تورکیا. بەراددەیەک کە ئەو چەک و تفاقەی یەکێتی لەو رۆژانە لە لیبیا و شوێنی دیکە دەستی دەکەوت، لەگەڵ ئەواندا بەشی دەکرد.\nدۆستایەتییەکی نزیک و ستراتیژیی رانەگەیەندراو لە نێوان یەکێتی و پەکەکەدا ھاتە ئاراوە کە تا ساڵی ١٩٩٢ درێژەی کێشا.\nئۆپەراسیۆنی سوپای تورک بۆسەر خواکورک و گوتارە مێژووییەکەی تاڵەبانی لە پەرلەمانی کوردستان و، بەشداریی کارای یەکێتی و پارتی لەلێدانی پەکەکە، کۆتایی سەردەمی زێڕینی پەیوەندییەکانی پەکەکە و یەکێتی بوو.\nلە ١٩٩١ تاڵەبانی بە ھاوکاریی دۆستە نزیکەکەی جەنگیز چاندار، خۆی لە تورگوت ئۆزاڵ نزیک کردەوە. دیدارە مێژووییەکەی ئۆزاڵ و بەرەی کوردستانی سەرەتای ئەو گۆڕانە بوو کە لە زیھنی تاڵەبانی بەرامبەر بە پەکەکە دروست بوو. یەکێتی لە لایەک بە ھەموو ھێزییەوە شەڕی پەکەکەی کرد لە ١٩٩٢ و لە لایەکی دیکەشەوە تاڵەبانی رۆڵی ناوبژیکاری لە نێوان تورکیا و ئۆجەلاندا بینی، تا مردنی ئۆزال و کۆتایی پڕۆسەکە لە ١٩٩٤.\nلەو ساتەوەختانەدا، پەکەکە بە شێوەیەکی جددی ناوچەی ژێر نفوزی یەکێتیی بۆ خۆڕێکخستن بەکار دەھێنا و دەیان بارەگای ئاشکراشیان لەسەرانسەری ھەرێمی کوردستاندا ھەبوو.\nسەمرا ئۆزاڵ جارێکیان پێی گوتم ئۆزاڵ بە تاڵەبانیی دەگوت چێرچڵی رۆژھەڵاتی ناوەڕاست، بەڵام زیاتر متمانەی بە بارزانی بوو و دەیگوت راستگۆیە لەگەڵ بەڵێنەکانیدا.\nرۆڵی ناوبژیکارانەی یەکێتی لە کێشەی کورد لە تورکیا کۆتایی ھات و لە کوردستانیش شەڕی ناوخۆی نێوان پارتی و یەکێتی دەستی پێکرد. ھێزە چەککراوەکەی پەکەکە لە شەڕی خواکورک کە بەسەدان گەریلا بوون لە سەر خواستی یەکێتی لە کەمپی زەڵێ لە سەر سنوری ئێران جێگر کران و حەرەس و قەرەقوڵیان بۆ دانان.\nگۆڕانی تەرازووی ھێز لە ١٩٩٦ بەلای پارتیدا، پاکتاوکردنی پەکەکە لە ھەولێر و ھاوکاریی بێ قەید و شەرتی پارتی لەگەڵ تورکیا بۆ لێدانی پەکەکە لە قوڵایی ٧٠ تا ٨٠ کیلۆمەتریی خاکی کوردستان کە پێچەوانەی رێککەوتنی ئەمنیی عێراق و تورکیاش بوو، پارتیی لە تورکیا و،پەکەکە و یەکێتیشی کردە ھاوپەیمان. پەکەکە لەو ساتەوەختەدا، لە لایەک بە چەک و پارە ھاوکاریی یەکێتیی دەکرد و لە لای دیکەشەوە لەقوڵایی بادینان ھەڵیدەکوتایە سەر پارتی و بەرەی جەنگی لێ فراوان دەکرد.\nئیتر کەمپی زەڵێ چۆڵ ببوو و پەکەکە بۆ لێدان لە شادەماری ھاتوچۆی پارتی بۆ ئێران، لە داوێنی قەندیل و موسەیتەر بەسەر رێگەی ھامڵتۆنجێگیر ببوون. تا ئەیلولی ١٩٩٨ کە رێککەوتنی واشنتۆن ئیمزا کرا، ھاوپەیمانیەتیی پەکەکە و یەکێتی بەرقەرار بوو. دەستگیر کردنی ئۆجەلان لە شوباتی ١٩٩٩، سام و ھەیبەتی پەکەکەی شکاند، بە تایبەتیش کە یەکێتی و پارتی لە دانوستانی ئاشتیدا بوون، ئیتر پەکەکە بۆ یەکێتیھیچ بایەخێکی تاکتیکیشی نەمابوو. سەرباری ئەوەش پەکەکە لە ناوچەی سەوزدا بە سەدان بارەگای سەربازی و سیڤیلی ھەبوو و بەھەزاران گەنجی توڕەی باشور دەستە دەستە پەیوەندییان پێوە دەکردن.\nتاڵەبانی لە ١٩٩٩ دا، لاپەڕەیەکی نوێی لەگەڵ تورکەکاندا کردەوە. لە بەرامبەر وەرگرتنی دارایی مانگانە شەش ملیۆن دۆلار و سەدان ھەزارتۆن ئازوقەدا، بەڵێنی بە تورکیا دا کە ناوچەکەیان بۆ لە پەکەکە پاک بکاتەوە. ھەم تورکیای رازی دەکرد و ھەم نفوزی پەکەکەی لە زۆنی سەوزدا، قەڵاچۆ دەکرد. سەرەتای سەردەمێکی زێڕین لە نێوان تورکیا و یەکێتی و، یەکەم بەرەوڕووبونەوەی یەک بە یەکی پەکەکە و یەکێتی لەمێژووی دروستبونیانەوە.\nیەکێتی بەسەر پەکەکەدا، سەرکەوت و توانی لە ناوچەیەکی جوگرافیدا، قوفڵیان بکات، بەڵام ھەڵقەندنی رەگوڕیشەیەی پەکەکە لە قوڵاییسنوری دەسەڵاتی یەکێتیدا، کە لە دوو دەیەدا، درووستی کردبوو، زەحمەت بوو.\nبارەگای میت لە سەرچنار و نوێنەرایەتیی یەکێتی لە ئانکارا کرایەوە. یەکێتی ھەوڵی بەدەستھێنانی دڵی بەرەی تورکمانیی دەدا کە دڕودۆنگبوون لە پارتی و، لە کۆیە زەوی بەسەردا دابەش دەکردن! ساڵە ھەنگوینییەکان دەستی پێکردبوو.\n٤ی تەمموزی ٢٠٠٣ خاڵی وەرچەرخان بوو لە پەیوەندییەکانی نێوان تورکیا و یەکێتی. لە رۆژی سەربەخۆیی ئەمریکادا، ھێزێکی ئەمریکی بەھاوکاریی دژە تیرۆری بافڵ تاڵەبانی ھەڵیانکوتایە سەر بارەگای میت لە سەرچنار. ١١ سەربازی تورک تورگەیان کرایە سەر و بۆ ماوەی ٦٠سەعات دەستبەسەر کران. بە گوتەی تورکەکان تاڵەبانی لە بەغدا زانیاریی ئەوەی دابووە ئەمریکا کە تورک بەتەمان پارێزگاری کەرکوک تیرۆربکەن. کوڕەکەی تاڵەبانیش کە ڤیدیۆی تورەگە لەسەرکردنەکەی گرتبوو، دیمەنەکانی دایە مێدیا. تورک دەھری بوون و سەردەمی زێڕینیپەیوەندییەکان نەک ھەر لەگەڵ یەکێتی(کە قەت چاک نەبۆوە) بگرە تاڕاددەیەک لەگەڵ پارتیشدا، کۆتایی پێھێنا چونکە بۆ تورکەکانسەرشۆڕییەک بوو کە قەت نەیانتوانی تۆڵەی بکەنەوە.\nدوای داگیرکردنی عیراق، پەکەکە ناوی خۆی گۆڕی و لە یەکی تەمموزی ٢٠٠٤ ئاگربەستی یەکلایەنانەی خۆی لەگەڵ تورکیادا، کۆتایی پێھێنا. پارتی ژێر بە ژێر لە ھەوڵی چاککردنەوەی پەیوەندییەکانی لەگەڵ تورکیادا، بوو و پێشکەوتنی بەرچاوی بەدەست ھێنا. سەرانی میتعەسکەر ھەر لەو ساڵەدا، چەندین جار لە پیرمام سەردانی بارزانییان کرد و تەنانەت رەزامەندیی خۆیان لەسەر دەستوری داھاتووی عێراق وستاتوی کوردستان بە فیدرالی لەگەڵ عێراق دەربڕی.\nتاڵەبانی بۆتە سەرۆککۆماری عێراق، بەڵام ھێشتا پەیوەندییەکانی لەگەڵ تورکیا باش نین، لەگەڵ پەکەکە ئاشتیش نەبووبنەوە، ئاشتییەک لەنێوانیاندا، ھەیە.\nلە ٢٠٠٧ دیسان تاڵەبانی باسی"پشیلە" دەکات و تورک ئاگریان لێدەبارێ. تورکیا لیستێکی لە سەرانی پارتی و یەکێتی دروستکردووە کەگوایە یارمەتیی پەکەکەیان داوە و داوای رادەستکردنیان دەکات بە تورکیا. لیستەکە ناوی مەسرور بارزانی و کەریم سنجاریشی تێدایە! تاڵەبانی دەڵێ "نەک ئەوانە، بگرە پشیلەیەکی کوردیش رادەستی توکیا ناکەین".\nدژایەتیی تورکیا لەگەڵ تاڵەبانی لە ھەڵبژاردنەوەی تاڵەبانی لە خولی دووەمی سەرۆکایەتیدا بە تەواوی دەرکەوت. جەنگیز چاندار گوتی لەگەڵ ئەحمەد داودئۆغڵو لە ناو فڕۆکەدا بووم. لە بەریتانیا دەھاتینەوە. سەروبەندی دانانەوەی تاڵەبانی بوو لە ٢٠١٠. بە مندا پەیامی بۆ تاڵەبانینارد کە خۆی ھەڵنەبژێرێتەوە، گوتی کە وەڵامی نامەکەم وورگرتەوە شۆک بووم؛ قەت تاڵەبانی بەو زمانە تووندە وەڵامی تورکەکانی نەدابۆوە. کارگەیشتە ئەوەی کە تاڵەبانی ئامادە نەبوو لە سەفەرەکانی دەرەوەیدا، بۆ شەوێکیش لە ئیستانبوڵ کە لای ئەو جوانترین شاری دونیا بوو، لابدات.\nئیتر قەت پەیوەندییەکان وەکو خۆی لێنەھاتەوە، سەرانی یەکێتی بەشداریی میتینگەکانی ھەدەپەیان دەکرد، تورکیا نوێنەرایەتیی یەکێتیی داخست و لە مەسەلەی سوریاشدا، یەکێتی لەپاڵ یەپەگەوە دژی تورکیا وەستا. یەکێتی لەشەڕی دژی داعشدا، ئەوەندەی مێدیاکەی لەخزمەتی لایەنە نەیارەکانی تورکیادا بوو، ئەوەندە لە خزمەت خۆیدا، نەبوو.\nکورتبینییە ئەگەر رووداوی ٨ی تەمموزی ئەمساڵ وەکو کودتایەکی خێزانی سەیر بکرێت. بگرە رووداوێکی یەکجار فرەڕەھەندە کە روانگای ھەندێ لایەنەوە، ئەنجامدانی بەشێک بووە لە ستراتیژییەتی ئەمنی قەومیی کوردستان. بەو پێیەی کە ئاراستەی سلێمانی بۆ ھەمیشە رووی لەھەولێر و لەوێشەوە بەرەو تورکیا بڕوانێ. ھەر بۆیە پەکەکە بەو عیلمەوە لەو ھاوکێشەیەدا، بووە تەڕەفێک و سنوری ناوبژیشی بەزاند. کوڕانی تاڵەبانی لە ھەوڵی بێوچاندان بۆ گۆڕینی ئەو قەزاوەتە مێژووییەی تورکەکان لەسەر یەکێتی و بنەماڵەکەیان ھەیەتی. بۆیە لە تەقەللای ھەڵدانەوەی لاپەڕەی تازەن لەگەڵ تورکیادا.\nپەکەکە قوڵاییەکی ستراتێژیی لەناوچەی نفوزی یەکێتیدا ھەیە و، وا بە ئاسانیش دەستبەرداری نابێت. بۆیە پەکەکە و یەکێتیی نوێ داخیلی قۆناغێکی دیکەی ململانێ دەبنەوە کە لە جاران جیاوازە. یەکێتی لەم ململانێیە نوێیەدا، بووەتە دوو بەش و یەکانگیر نییە. ئەوەش بۆ پەکەکە دەرفەتێکە کە بتوانێ بە رای گشتیی ناخۆی یەکێتی شەڕی کوڕانی تاڵەبانی بکات. ئەم ململانێیە دەگاتە ئاستی بەرەوڕووبونەوەی چەکدارییان لەو ئاستەدا بەردەوام دەبێ؟ پرسیارێکە کە پەیوەستە بە ھەنگاوەکانی داھاتووی ئەو یەکێتییە نوێیە لەگەڵ پارتی، راددەیەی ھاوکارییان لەگەڵ تورکیا و جۆر و ئاستی پەیوەندییەکانیان لەگەڵ ئێراندا. بۆیە سەرەتای ململانێیەکی قوڵی کوڕانی تاڵەبانییە لەگەڵ کۆمەڵێک ئەتڕافدا کەدەبێ بتوانن ئەو بەڵانسە بپارێزن، دەنا ناوچەکەیان دەبێتە مەیدانی شەڕێکی خوێناوی.


ڕاگەیەندراوێک لە دارایی عێراقەوە\nوەزارەتى دارایى عێراق ئاشکرایکرد، بەرزکردنەوەى نرخى دۆلار بڕیارێکى سیاسیى سەرکردایەتى عێڕاقە و پشتگیرى لایەنە سیاسى و پەرلەمانیەکانیشى هەیە، هەروەها هەر ئەمجارەیە و جارێکى تر دووبارە بەرز ناکرێتەوە.\nوەزارەتى دارایى جەختیلەوەشکردووەتەوە، هەروەها داوا لە بانکەکان کراوە بڕى سود زیاد بکەن بۆ ئەو هاووڵاتیانەى پارەکانیان لە بانکە حکومیەکان دادەنێن بۆ ئەوەى سود لەو زیادەیە وەرگرن.\nئێوارەی ئەمڕۆ، عەلی عەلاوی، وەزیری دارایی عێراق ڕایگەیاند، حکومەتی عێراق 100 دۆلاری لە بەرامبەر 145 هەزار دینار جێگیرکرد.


ماسی زیره‌ك و دروستكردنی بازنه‌ی ئه‌ندازه‌یی ناوازه! –\n585 جار ئه‌م بابه‌ته خوێندراوه‌ته‌وه\nو: جلال محمد\nزانایان له یابان نهێنی ماسییه‌كی زیره‌كیان دۆزییه‌وه كه له قوڵایی و بنی ده‌ریاكاندا هه‌ڵده‌سێت به كێشانی ئه‌ڵقه‌ی بازنه‌یی و شێوه‌ی ئه‌ندازه‌یی ناوازه. پاش لێكۆڵینه‌وه و وردبونه‌وه‌ی زانایان بۆیان ده‌ركه‌وت ئه‌و ماسیه بچوكه‌ی كه له وێنه‌كه‌دا دیاره هه‌ستاوه به كێشانی ئه‌و شێوه ئه‌ندازه‌ییه یه‌كسانانه.\nماسییه‌كه خۆی له‌ناو لمه‌كه‌دا نوقم ده‌كات پاشان باڵه‌كان و لاشه و كلكی ده‌جوڵێنێت به‌جۆرێك چه‌ند شێوه‌یه‌كی به‌رز و نزمی ماوه یه‌كسان به‌شێوه‌ی بازنه‌یی دروست ده‌كات.\nماسییه‌كه گه‌راكانی له‌ناوه‌ندی بازنه‌كه‌دا داده‌نێت! ئه‌م شێوه ئه‌ندازه‌ییانه‌ش چوارده‌وری گه‌راكان ده‌گرن و ده‌بێت به پارێزگاری بۆیان.\nسبحان الله له‌م دروستكراوه ناوازانه له‌و زیره‌كی و ڕێگه‌یه‌ی ده‌یگرێته به‌ر بۆ پاراستنی گه‌راكانی ته‌نانه‌ت له په‌روه‌رده‌كردنیشیاندا!\nو صدق الله كه ئه‌فه‌رموێت: ( وَمَا مِنْ دَابَّةٍ فِي الْأَرْضِ وَلَا طَائِرٍ يَطِيرُ بِجَنَاحَيْهِ إِلَّا أُمَمٌ أَمْثَالُكُمْ مَا فَرَّطْنَا فِي الْكِتَابِ مِنْ شَيْءٍ ثُمَّ إِلَى رَبِّهِمْ يُحْشَرُونَ ) الانعام 38.\nقَالَ فَمَنْ رَبُّكُمَا يَا مُوسَى (49) قَالَ رَبُّنَا الَّذِي أَعْطَى كُلَّ شَيْءٍ خَلْقَهُ ثُمَّ هَدَى ( 50 ) طه.\nShare the post “ماسی زیره‌ك و دروستكردنی بازنه‌ی ئه‌ندازه‌یی ناوازه!”


بارسێلۆنا نایەوێت نێیمار بکڕێت – یاریگا سپۆرت\nHome/هه‌واڵه‌كان/گرنگ/بارسێلۆنا نایەوێت نێیمار بکڕێت\nبارسێلۆنا نایەوێت نێیمار بکڕێت\nکارۆخ ڕواندزی 2019/08/19\nڕۆژنامەیەکی کەتەلۆنی ئاشکرای کردوە کە یانەی بارسێلۆنا بەنیاز نییە نێیمار جۆنیۆر لە پاریس بکڕێتەوە و دەیەوێت وەرزی یەکەم وەک تاقیکردنەوە تەنها بە خواستن یاری بکات.\nڕۆژنامەی (مۆندۆ دیپۆرتیڤۆ) بڵاویکردوەتەوە کە یانەی بارسێلۆنا چاوەڕێی هەڵوێستێکی ئاشکرای نێیمارە بەوەی بە ڕاشکاوانە داوای گەڕانەوە بۆ بارسا بکات، لەگەڵ ئەوەش بارسێلۆنا دەیەوێت نێیمار تەنها بەخواستن بۆ وەرزێک بهێنێت بێ ئەوەی مەرجی کڕینەوەی یەکجاری لەگەڵدا بێت، ئەویش بەهۆی ترسی یانەکەیە لە ئاستی نێیمار و گەڕانەوەی پێکانەکەی کە بووەتە جێی گومان و نیگەرانی بەهۆی دووبارەبوونەوەی زیاتر جارێک لە دووساڵی ڕابردوودا، بۆیە یانە کەتەلۆنییەکە دەیەوێت سەرەتا لەم بابەتە دڵنیا ببێتەوە ئەوکات بیر لە بژاردەی کڕینەوەی نێیمار بە یەکجاری بکاتەوە، ئەو مەرجەش سەختە لە لایەن پاریس مایەی قبووڵ کردن بێت.\nئاشکرایە کە لە ئێستادا نێیمار لەگەڵ پاریس سان جێرمان مەشقەکانی ئەنجام دەدات و چاوەڕێی ئەو ساتە دەکات کە بەر لە کۆتایی میرکاتۆی هاوینە پاریس سان جێرمان بەجێ بهێڵێت و بەرەو بارسێلۆنا بگەڕێتەوە، لە کاتێکدا تۆماس تۆخێل ڕاهێنەری پاریس سان جێرمان دوای شکستی دوێنێی یانەکە داوای کردوە بە بابەتی فرۆشتنی نێیمار دا بچنەوە.


دیموکراتەکانی ئەمەریکا سەرکەوتنێکی بەرچاو بۆخۆیان تۆماردەکەن\nدیموکراتەکان سەرکەوتنێـکی گەورەیان بۆخۆیان تۆمارکرد لەو هەڵبژاردنانەی دوێنێ سێشەممە لە چەند ویلایەتێکی ئەمەریکا بەڕێوەچوون.\nلە ویلایەتی ڤێرجینیا، ڕالف نۆرثم‌ی دیموکرات پـۆستی فەرمانڕەوای بردەوە بە دەنگی 53.9% ی خەڵکی ویلایەتەکەی، ئەمەش لە کاتێکدا ئێد گلەسپی کۆماری 45% ی دەنگەکانی بەدەستهێنا. بۆ پـۆستی جێگری فەرمانڕەوا، جەستن فێرفاکس‌ی دیموکرات 52.7%ی دەنگەکانی بردەوە و ڕکابەرەکەی خانم جڵ ڤۆگڵی کۆماری 47.3% ی دەنگەکانی بەدەستهێنا.\nهەروەها مارک هێرینگ‌ی دیموکرات بە دەنگی 53.3% پـۆستی داواکاری گشتی ویلایەتی ڤێرجینیای بردەوە و ڕکابەرەکەی جۆن ئادەمسی کۆماری 46.7% ی دەنگەکانی بەدەستهێنا.\nهاوکات هەڵبژاردنەکانی ئەنجومەنی نوێنەرانی ویلایەتی ڤێرجینیاش بەڕێوەچوو و هەتا ئامادەکردنی ئەم هەواڵە لە کۆی 100 کورسیـیەکەی ئەنجومەنەکە 95 کورسی یەکلابووەتەوە و لەوێش دیموکراتەکان هەتا ئێستا 14 کورسی زیاتریان بەدەستهێناوە بەراورد بە خولی پـێشوو کە 66 کورسی کۆماری بوو بەرامبەر 34 ی دیموکرات، بەڵام وا ئێستا دیموکراتەکان 48 کورسیان بۆخۆیان مسۆگەرکردووە و کۆماریـیەکانیش ژمارەی کورسیـیەکانیان کەمبووەتەوە و هەتا ئێستا 47 کورسیان بەدەستهێناوە. هێشتا 5 کورسی دیکە ماوە یەکلاببنەوە، ئەمەش بەهۆی نزیکی ژمارەی دەنگی ڕکابەرەکان، بۆیە پـێویستی بە وردبینی زیاترە لە پـرۆسەی جیاکردنەوەی دەنگەکەکان.\nلە ویلایەتی نیوجێرزی، فێڵ مێرفی‌ی دیموکرات پـۆستی فەرمانڕەوای بۆخۆی مسۆگەرکرد بە بردنەوەی 55%ی دەنگەکان، بەڵام خانم کیم گۆدانیۆی کۆماری کە ڕکابەرە سەرەکی بوو 43% ی دەنگەکانی هێناوە.\nبەمەش فێڵ مێرفی شوێنی کرێس کریستی کۆماری دەگرێتەوە، ئەوەی لە میانەی هەڵبژاردنەکانی سەرۆکایەتی ساڵی 2016 پشتیوانی خۆی بۆ سەرۆک ترامپ دەربڕی.\nلە شاری مایەڵ سکوێری نیوجێرزی، ڕاڤیندەر بهاڵا کە کەسێکی دیموکراتی بە ڕەچەڵەک سیخە، پـۆستی سەرۆکی شارەوانی بردەوە.\nلە ویلایەتی مەین، خەڵکی دەنگیان دا بۆ پەسەندکردنی برۆژە یاسایەک لە ویلایەتەکەیان کە بۆ فراوانکردن و پەرەپێدانی بەرنامەی یارمەتی تەندروستیـیە. ئەم پـرۆژە بڕیارە پـێنج جار ڤیتۆکرابوو لە لایەن پـۆڵ لێپەیج‌ی کۆماری کە فەرمانڕەوای ویلایەتەکەیە.\nلە ویلایەتی واشنتن لە ڕۆژئاوای ئەمەریکا، لە هەڵبژاردنێکی تایبەتدا بۆ بڕکردنەوەی کورسـیەکی ئەنجومەنی سیناتی ویلایەتەکە، خانم مانکا دهینگرای دیموکرات سەرکەوتنی بەدەستهێنا، بەمەش دیموکراتەکان کۆنترۆڵی هەردوو ئەنجومەنی یاسادانەرانی ویلایەتی واشنتن دەکەن لەگەڵ ئەوەی ئۆفیسی فەرمانڕەوای ویلایەتەکەشیان لەدەستدایە.\nخانم مانکا دهینگرا\nلە شاری نیویۆرک، جارێکی دیکە خەڵکی شارەکە بە دەنگی 66.5% پشـتیوانی خۆیان بۆ بێڵ دی بلاسیۆی دیموکرات دەربڕی کە بۆ 4 ساڵی دیکە لە پـۆستی سەرۆکی شارەوانی بمێنێتەوە. خانم نیکۆڵ مالیۆتاکسی کۆماری کە ڕکابەری بوو تەنها 27.8% ی دەنگەکانی بەدستهێنا.\nبێڵ دی بلاسیۆی\nبێڵ دی بلاسیۆی کە ناسراوە بەوەی لە دژی سیاسەتەکانی سەرۆک ترامپە، لە وتارێکی بۆ لایەنگرانی لە مۆزخانەی برۆکلین گوتی" خەڵکی شارەکە پەیامێکی ڕوونیان بۆ کۆشکی سپی ڕەوانەکرد." پاشان ڕووی دەمی کردە سەرۆک ترامپ کە ئەویش بە ڕەچەڵەک خەڵکی شاری نیویۆرکە، گوتی"ئەگەر پـێچەوانەی زێدی خۆتان هەڵوێستان هەبێت، ئەوا شارەکەمان ڕووبەڕووتان دەبێتەوە."\nگوتیشی هەر وەکو پـێشتر دەمێنـنەوە و بەرگری لە سیستەمی تەندروستی وڵاتەکەیان دەکەن کە مەبەستی بەرنامە تەندروستیـیەکەی سەرۆکی پـێشوو براک ئۆبامایە.\nبێڵ دی بلاسیۆی کە باوباپـێرانی کۆچبەری ئیتالی و ئەڵمانین، بەرگری لە کۆچبەران کرد و گوتی "کاتێک کۆچبەران هێرشیان دەکرێتەسەر ئەوە هەموومان دەگرێتەوە."


هەفتەی داهاتوو شاندێکی حکومەتی هەرێمی کوردستان تایبەت بە پرسی بودجە سەردانی بەغدا دەکات.\n11.09.2019 04:02 PM\nکۆبوونەوەی ئەمڕۆی ئەنجوومەنی وەزیران\nئەمڕۆ چوارشەممە 2019/9/11 ئەنجومەنی وەزیرانی هەرێمی کوردستان بە سەرۆکایەتی مەسرور بارزانی سەرۆکی حکومەتی هەرێمی کوردستان کۆبووەوە .\nبەپێی ڕاگەیەندراوی ئەنجوومەنی وەزیرانی هەرێمی کوردستان، لە سەرەتای کۆبوونەوەکەدا سەرۆکی ئەنجومەنی وەزیران دەرئەنجامی کۆبوونەوەی هاوبەشی حکومەتی هەرێمی کوردستان و فراکسیۆنە کوردستانییەکانی لە ئەنجومەنی نوێنەرانی فیدراڵ و ئەندامانی لیژنەی دارایی لە فراکسیۆنە کوردستانییەکان کە رۆژی 8 ی ئەیلول لە هەولێر بەسترا خستەڕوو.\nلە کۆبوونەوەکەدا بڕیار درا، هەفتەی داهاتوو شاندێکی حکومەتی هەرێمی کوردستان سەردانی بەغدا بکات بە مەبەستی گفتوگۆ و ئالوگۆڕکردنی زانیاری سەبارەت بە پرسی بودجە و بەشداری هەرێمی کوردستان لە قۆناخی سەرەتای ئامادەکردنی رەشنووسی بودجەی 2020 لەلایەن وەزارەتی دارایی فیدراڵ.\nهەروەها بانگهێشتی لیژنەکانی( دارایی، نەوت وگاز ، یاسایی ) لە ئەنجومەنی نوێنەرانی عێراقیش بۆ هەرێمی کوردستان بکرێت.\nئاماژە بەوەشکراوە، لە بڕگەی دووەمی کۆبوونەوەکەدا، وەزیری پلاندانان راپۆرتێکی سەبارەت بە پڕۆژەی سەرژمێری لە عێراق پێشکەش کرد کە بڕیارە ساڵی 2020 ئەنجام بدرێت. وەزیری پلاندانان تیشکی خستە سەر لایەنەکانی ئەم پڕۆژەیە و ئامادەکارییەکانی هەرێمی کوردستان. لەمبارەیەوە بڕیاردرا لیژنەیەکی تایبەت پێکبهێرێت بۆ هەلسەنگاندنی پڕۆژەی سەرژمێرییەکە بەرەچاوکردنی بەرژەوەندی کوردستانییان بە هەموو پێکهاتە نەتەوەیی و ئاینییەکانەوە .\nلە کۆتاییدا، کۆبوونەوەکە گفتوگۆی لە بارەی میکانیزمی نوێ بۆ رێکخستنەوەی باج کرد بە شێوەیەک لە بەرژەوەندی گشتیدا بێت. لەمبارەیەوە ئەنجومەنی وەزیران پرۆژەی پەیڕەوی تایبەت بە تیانووسی بازرگانی ( الدفاتر التجاریة)ی پەسەند کرد کە میکانیزمی نوێ لە خۆدەگرێت بۆ رێکخستنەوەی باج.\nحکومەتی هەرێم ئەم کارانەی لە فەرمانبەران قەدەغەکرد\nوەزیری ئاوەدانكردنەوە: لە70 رۆژدا رێگاوبانەكان نوێ دەكرێنەوە \nسەرۆكی حزبێك: كاك مەسرور پێی وتم ئەگەر ببیت بە پارتی 500 كەست بۆ دادەمەزرێنم\nفرسەت و خەڵاتەکەی!\nحکومەتی هەرێمی کوردستان چەند بڕیارێکی دا\nحکومەت هەڵدەستێت بە نۆژەنکردنەوەی ئەم ڕێگا دەرەکییانە\nئەنجوومەنی وەزیران کۆبووەوە\nبەرهەم ساڵح و مەسرور بارزانی کۆدەبنەوە


481 جار خوێندراوەتەوە\nئەم بۆشاییە زەقە بە بەرچاومانەوە، دەنا بۆشایی تریش زۆرن کە خۆیان مەڵاس داوە و لە ڕووداو و بەسەرھاتەکاندا خۆیان دەردەخەن و دەبنە بەڵا.\nبۆشایی ئەمنی، سیاسی، فەرھەنگی و کۆمەڵایەتی تر وا کە ھیچیان لەوەی نێوان ھەولێر و بەغدا کەمتر نییە کە داعشی بەدناو، ھەر ئەو ناوی بەدە، دەنا ڕەفتار داعشی تریش زۆرن، بە کاری دێنێت. بگرە بۆشایی نێوان و نێوان خەریکە دەبێتە لۆگۆیەکی جێگیر لە جێی ئەوەی دیاردەیەکی تێپەڕ بێت. بۆچی ئێمە پێمان وایە بۆشایی لە نێوان ھەولێر و سلێمانی، نێوان یەکێتی و پارتی، حزبەکان لە نێوان یەکتری، حوکمڕان و ئۆپۆزسیۆن نییە کە ھێشتاش پڕ نەکراوەتەوە؟\nبۆشایی وا کە نە ڕێککەوتنە کۆنکرێتییەکان پڕیان کردووەتەوە، نە دەرس و پەندەکانی ڕابردوو و نە چانسەکانی داھاتوو دەتوانن بەھانایەوە بێن.\nبۆشایی وا کە عورفی کوردانە، عورفی سیاسی و جەنتڵمانیش دەرەقەتی نایەن.\nبۆشایی زۆرن، بۆشایی نێوان شارەکان و ناوەندی پارێزگاکانی کوردستان لە ڕووی گەشە و نەشە، لە ڕووی ئاستی کۆمەڵایەتی و فەرھەنگییەوە. بۆشایی چینایەتی زەق و ڕەق و تەق کە وێنەی نییە لە ململانێی کۆمەڵایەتی و چینایەتی شەرق و غەربدا کە ئاشتی کۆمەڵایەتی خستووەتە بەردەم ھەڕەشە. بۆشایی نێوان نەوەکانی کوردەواری کە دەڵێی بە زمانی ژاپۆنی لەگەڵ یەک دەدوێن و وەرگێری خائین قسەکانیان دەگوازێتەوە.\nبۆشایی نێوان ژن و مێرد، نێوان کوڕ و کچانی کوردەواری کە سەدان مۆدێل و بەدحاڵی بوون و بەدگۆیی تێکی داون، سەدان داعشی کۆمەڵایەتی و خێڵی دوژمن و خێڵی درۆ دەوری داون.\nبۆشایی نێوان میدیای ڕەسمی و بەرپرس و ڕەوتی سۆشیال میدیای سەرھەڵداو و گەشەکردوو کە خراپ و باشیان تێدایە و پێمان لێک جیا ناکرێتەوە.\nبۆشایی زۆرن، ھەر بۆشایی نێوان پێشمەرگە و سوپا نییە. بۆشایی وا لەسەر سنووری بیلاروسیا کە نازانین کێ کۆچبەری ھەژاری و بێ دەرەتانییە و کێش ناجسن و ناڕەسەنە کە لە بەردەم دیکتاتۆری بیلاروسیا مەدحی دیکتاتۆری بیلامانای بەعس دەکات.\nبۆشایی تر زۆرن، کە دەمگوت تۆی خوێنەریش ھی تری لێ زیاد بکە. بەس بە کۆمێنتی زۆری نەشیاودا دەزانم پەیوەندی نووسەر و خوێنەریش وا تێکچووە سەد داعش تەراتێنی تێدا دەکات و سەد کۆمێنتچن و دەستچن و لوغمچێنی دەمامکدار ژینگەکەی ئالودە و پیس کردووە.


سەرۆک کۆمارێکی بێدەنگ!\n٭ڕۆژگارێک کە دەست دەبرێت بۆ نوسینەوەی مێژووی ئێستا، دڵنیام ئەمە ناونیشانی بەشێک لەو مێژووە دەبێت کە بۆ ئەم سەرۆک کۆمارەی ئێستا دەنوسرێتەوە\nدوای پرۆسەی ئازادکردنی عێراق و بەشێوە دیموکراسیە تەوافوقیەی بڕیاری لەسەردرا پۆستی سەرۆک کۆماری عێراق بەپشکی کورد دانراو تەسبیت کرا.\n٭ئەم چەسپاندنی پۆستی سەرۆک کۆمارە بۆ کورد شەڕێکی زۆری ویست و کورد لەماوەی دوای پرۆسە زۆر جار تووشی ڕکابەری و جەنگی لێسەندنەوەی ئەم پۆستە بوە، بەڵام تەسلیژی نەکردوە، خولی دوەمی تاڵەبانی هەموو سوننە بەو دەوڵەتانەشەوە کە سەپۆرتیان دەکردن پێداگریان کرد بۆ لێسەندنەوەی پۆستی سەرۆک کۆمار لەکورد، ئەمریکا چەندین جار هەوڵی فشاری کرد، بەڵام سەرۆک بارزانی نەیهێشت ئەم پۆستە تەسلیم بکرێتەوە و هەر ڕۆژە و لایەک داوای بکات.\nبارزانی بۆخۆی بە تاڵەبانی ووتبو تۆ شەڕی پۆستی سەرۆک کۆمار بۆ من جێبهێڵە و خۆتی لێ مەکە بەخاوەن هەرواش بوو، سەرەنجام گوشارەکان نەیانتوانی کۆڵ بە سەرۆک بارزانی بدەن و ئەم پۆستەی لای کورد هێشتەوە تا ئێستا.\nڕەنگە بڵێن جاخۆ ئەم پۆستە ئەو گرنگییەی نیە، کە بۆچی ئەو جەنگەی لەسەر کراوە وەڵامەکەی ئاسانە:\n* لەبەر ئەوەی وەک پشکی نەتەوەی کورد دانرابوو تەسلیمکردنی و وەرگرتنی پۆستی دیکە وایدەکرد هەر ڕۆژە و داخوازێکی دیکە لەکورد بکەن و بەجۆرێک دەستی لەهەمووشت دەربکەن.\n* لەبەر ئەوەی حاڵەتێکی سیمبولیکی هەیە ئەم پۆستە\n* لەبەرئەوەی ئیستیحقاقی نەتەوەیی ئێمەیە، بۆیە سەرۆک بارزانی ئەم پۆستەی تەسلیم نەکردەوە\n٭ ئێستا ئەم سەرۆک کۆمارەی عێراق لەسەر هەمان ئەو پۆستەیە کە ئیستیحقاقی نەتەوەیی کوردە و بەدەنگی هەموان و بەنوێنەرایەتی کورد لەو مەکانەتەدایە.\n٭ پۆستی سەرۆک کۆمار لەعێراقدا پۆستێکی زیاتر ڕەمزیە، بەڵام لەگەڵ ئەوەشدا هەندێک دەسەڵاتی هەیە کەبەپێی دەستور بۆی دیاری کراوە و لەنێوان دەسەڵاتەکانی عێراق و پێکهاتەکانیدا ڕۆڵی پارێزەری دەستوری دەبینێت، بەڵام ئەوەی سەیرە ئەم سەرۆک کۆمارە خەوتووە لەماوەی چوارساڵی ڕابردوودا دەیان ماددەی دەستوری عێراق لەلایەن حکومەتی عێراقیەوە دژ بەکورد و بەسوننە پێشێلکراوە و تەعەدا لەسەر مافەکانی پێکهاتە غەیرە شیعیەکان هەبووە و نقەی لێوە نەهاتوە لەوانە:\n1/ لەگەڵ دەستبەکاربوونی کابینەی عەبادی پێشێلی تەوافوقی دیموکراسی سیاسی کراو بەبێ ئامادەبونی کورد دەنگ لەسەر کابینەکە درا، ئەم سەرۆک کۆمارە وشەیەکی نەوت لەکاتێکدا بەپێی دەستور شەراکەتی نیشتیمانی چامنی مانەوە و پاراستنی یەکگرتوویی عێراقە.\n2/ لەمانگی شوباتی ساڵی (2014)ەوە بەبڕیارێکی شەخسی و لەسەر داخوازی ئێران بەشە بوودجەی هەرێمی کوردستان بڕاوە و جۆرێکی دیکە ئەنفال و کیمیابارانی ئەم گەلە دەکرێت ئەم سەرۆک کۆمارە فزەی لێوەنەهات و نەیتوانی بەیاننامەیەک دەربکات و دوونیا لەم پێشلکارییە زەقە ئاگادار بکاتەوە دژایەتی ئەم سەرپێچیە دەستوریەبێت.\n3/ لەساڵی (2005)بەشە بودجە و موچە و پێداویستی هێزی پێشمەرگەی کوردستان بڕاوە ئەم سەرۆک کۆمارە نەیتوانی بچوکترین هەوڵێک بۆ هێزی پێشمەرگەی گوردستان بدات.\n٤/سوننە نیشیانی عێراق لە چوار ساڵی ڕابردوو تەعەدای دونیایان لێکرا شەرەف و ناموسیان ئەتکرا لەخاکی خۆیان ئاوارەبوون شارەکانیان بوو بەوێرانە، ژمارەیەکی زۆریان کوژران ئەم سەرۆک کۆمارە فزەیەکی لێوە نەهات.\n٥/لەجەنگی دژی داعش و لەو فشارە زۆرەی لەسەر کوردستان و پێشمەرگە هەبوو عەبادی ڕێگەی نەدەدا ئەو چەکانەی ووڵاتانی دونیا پێی داوین بگاتە دەستی پێشمەرگە ئەم سەرۆکە خەوتووە ووشەیەکی نەووت!!\n٦/قەتڵ و عام و جینۆسایدی کوردانی ئێزیدی ڕوویدا دەیان هەزار ئێزیدی ئاوارەبوون هەزارانیان شەهید بوون هەزارانیان دەسبەسەرن تەنها یەک هەوڵی ئەم سەرۆکە خەوخۆشەمان نەبینی !\n7/هێزەکانی حشدی شعبی بەتانکی ئەمبرازی ئەمریکی پەلاماری خوورماتوو و کەرکوکیاندا و جارێکی دیکە ئەنفالیان کردەوە کوردەکانی ئەم شارانە لەزێدی خۆیان ئاوارەبوون جینۆساید کران ماڵەکانیان سوتێنرا بەتانک و زیرپۆش چوون بەسەر جەستەی هاووڵاتیاندا دونیایان کرد بە خەرابستان ئەم پارێزەری دەستورەی عێراق خەبەری نەبوەیە!!\n8/هەتا ئێستا وەزیرەکەی گۆڕان و کابینەکەی عەبادی ئاوارەکانی خورماتوو کەرکوکیان وەک ئاوارە هەژمار نەرکردوە و لەهەرچی مافی ژیان هەیە بێ بەشکراون ئەم پیاوە شۆڕشگێڕە هەوڵێکی نەبوو جهودێکی نەکرد!\n9/ بەشە بوودجەی هەرێمی کوردستان لەسەدا حەڤدەوە کرا بەلەسەدا دوازدە ئەم پێشمەرگە دێرینە قسەیەکی بۆ ووتن نیە!!\n10/ فرۆکەخانەکان و دەروازەکانی هەرێمی کوردستان بەبێ بوونی هیچ بەهانەیەکی یاسایی داخراون و سزای تێکڕای هاووڵاتیانی ئەم هەرێمە دەدرێت بەدەستە جەمعی ئەم سەرۆک کۆمارە نڤستیە قسەیەک نەکرد و لەسەر ئێمە بەجواب نەهات!!\nئێستاو کە پۆستەکەی بەرەو کۆتایی دەچێت، شکور ئەم سەرۆکە خەوتووە وەخەبەرهات و وەڵامێکی بازاڕیانەی بۆ کوڕە شەهیدێک و گەنجێکی ئەم وڵاتە نوسیوە و موزایەدەی شۆڕشگێڕیمان لەسەر دەکات.\n٭بۆیە ئیتر کاتی ئەوە هاتووە هەرچی ئەو لاموبالاتی و بێ دەنگی و بێ خەمیەی ئەم سەرۆکە نوستوە هەیە بیڵێین و بینوسینەوە تاچی دیکە هەرکەس و لایەنێک لەئایندە ئەم پۆستەی وەرگرتەوە لەئاست ئەو زوڵم ستەمەی کەعێراق بەرامبەر بەنەتەوەکەمان دەیکات بێدەنگ نەبێت و وەجواب بێت.


بۆ یادی رێبەری گیان بەختكردوو، هاوڕێ سدیقی كەمانگەر - کۆمەڵەی زەحمەتکێشانی کوردستان\nبۆ یادی رێبەری گیان بەختكردوو، هاوڕێ سدیقی كەمانگەر\nرۆژی 13ی خەرمانان لە مێژووی خەباتی رزگاریخوازی گەلی كورد لە رۆژهەڵاتی كوردستان یەكێك لەو رۆژانەیە كە ریزی شۆڕشی حەقخوازانەی كوردستان تێیدا تووشی خەسارێكی گەورە بوو، كە قەرەبووكردنەوەی هەتا ئێستاش كارێكی ئەستەم دەنوێنێت.\nساڵی 1368ی هەتاوی، لەوەها رۆژێكدا دەستی رەشی داگیركەرانی كوردستان، دڵی یەكێك لە دڵسۆزترین رێبەرانی بزوتنەوەی رزگاریخوازانەی كوردستانی بۆ هەمیشە لە لێدان خست. رێبەرێك كە هەموو شانازییەكانی، پشتیوانی لە خەڵك‌و فیداكاری بۆ چەوساوەكان‌و بەگژدوژمن‌و داگیركەردا چوونەوە بوو.\nهاوڕێ سدیقی كەمانگەر، رێبەری ناوداری بزوتنەوەی كوردستان‌و لەدامەزرێنەری كۆمەڵە بەدەستی بەكرێگیراوانی كۆماری ئیسلامی شەهیدكرا‌و دڵی پڕ لەهیوای بۆ هەمیشە لە لێدان كەوت.\nلەگەڵ بڵاوبوونەوەی هەواڵی شەهیدبوونی كاك سدیق پەژارەو ماتەم سەراسەری كوردستانی داگرت،\nخەمی ئەم خەسارە بەسەر شانی یەكە یەكەی دایك‌و باوك‌و لاوانی ئەم كەردستانەوە قورسایی دەكرد. خەمی لە دەست دانی پاڵپشت، خەمی لە دەست دانی رێبەر‌و دڵسۆز، بە روخساری هەموانەوە دیار بوو. چی وای كردبوو مەرگی كەسێك ئا بەو چەشنە كاریگەر بێت لەسەر خەڵك‌و خەبات‌و هیواكانیان؟\nشۆڕشی حەقخوازانەی كوردستان بە درێژایی مێژووی خوێناویی خۆی، گەلێك رۆڵەی فیداكارو شۆڕشگێڕ‌و لەخوبوردووی لە دەست دابوو، بەڵام بۆچی خەمی لە دەست دانی كاك سدیق لەگەڵ هەموو ئەو كۆستانەی دیكە جیاوازی بوو؟ وەڵامی ئەم پرسیارانە ئاشكرایە. كاك سدیق لە خەڵك‌و پشت ئەستوور بە خەڵك بوو و تا دواهەناسە بە خەمی خەڵكەكەیەوە بوو.\nكاك سدیق هەر لە سەرەتای لاوێتیەوە تێكەڵ لەگەڵ خەڵك‌و ئاگاداری خەمەكانیان بوو و بە هەموو توانایەوە هەوڵی دەدا خەمێك لەسەر شانیان كەم بكاتەوە لە بەرامبەر ملهوڕیی داگیركەراندا تا پاڵپشتیان بێ‌و داكۆكی لە مافەكانیان بكات. دوای چوونیشی بۆ زانكۆ ئەو پەیوەندیە لەگەڵ جەماوەر پتەوتر‌و بەرینتر بوو و پاش تەواوكردنی قۆناغەكانی خوێندنی باڵا، ئەمجارەیان سوورتر‌و كارامەتر‌و بە ئەزموونتر لە هەمیشە، وەك مافناسێكی لێهاتوو و پارێزرێكی تێكۆشەر، خۆی بۆ داكوكی‌و پشتیوانی لە مافەكانی خەڵك‌و بەش مەینەتان‌و چەوساوەكان تەرخان كرد‌و لەم رێگایەدا درێغی لە هیچ شتێك نەكرد‌و بە هەموو توانایەوە لە پێناو سەركەوتن‌و بەختەوەریی خەڵكەكەیدا تێًدەكۆشا. لەگەڵ گەشە كردن‌و پەرەسەندنی خەباتی جەماوەری لە ساڵی 57، كاك سدیق وەك هەمیشە چووە ریزی پێشەوەی خەلك‌و بە پشت ئەستوور بوون بە خەڵك، بوو بە رێبەر‌و رێكخەری خەبات‌و تێكۆشانی رزگاریخوازانەی كوردستان لە دژی حكومەتی پاشایەتی.\nوتارە ئاگرینەكانی كاك سدیق لە دیفاع لە ئازادی‌و عەداڵەت‌و مافە رەواكانی خەڵكی كوردستان، بوو بە ویردی سەر زمانی هەموو كەس‌و هەموان كاك سدیقیان وەك دەنگی دلێر‌و بوێری حەقخوازیی خۆیان دەناسی‌و لە هەر جێیەك ستەمێك لە خەڵك دەكرا، كاك سدیق دەبوو بە دەنگی مافخورا‌ویی چەوساوەكان‌و بەمجۆرە هەر لە سەرەتای لاویەتیەوە بوو بە رێبەری خوشەویست‌و جێ متمانەی خەڵكی كوردستان. لە رۆژانی سەختی رێبەندانی ساڵی 57و دوای ئەو، كاك سدیق ئیتر ببوو بە رێبەرێكی ناسیاو و وتەبێژی جەسوور‌و فیداكاری خەبات‌و تێكۆشانی جەماوەری كوردستان. لە ڕشەممەی هەمان ساڵدا بە پشت بەستن بە جەماوەری خەڵكی كوردستان، بوو بە ئەندامی كارا‌و لێهاتووی شورای شاری سنە‌و خەبات‌و بەرخۆدانی قارەمانانەی خەڵكی شاری سنەو لە دژی پادگانی گەورەی شار گرتە ئەستۆ‌و لە بەرامبەر سەركوتی پادگانیەكاندا خەڵكی یەكڕیز كرد‌و لە دژیان وەستایەوە. خوشەویستی كاك سدیق لە ناو خەڵكی بە تایبەت ناوچەی ئەردەڵان، وای كرد كە كۆمەڵە لە ناوچەیە زۆر بە خێرای ببێتە هێزی سەرەكی‌و خەڵكی ناوچەكە لە رێگای كاك سدیقەوە متمانەی خۆیان بە كۆمەڵە ببەخشن.\nكاك سدیق ئەمجارەشیان لە بەرگی رێبەریی بزووتنەوەی حەقخوازانەی كوردستاندا، زیاتر لە جاران پشتی بە خەڵك بەست‌و هەموو هێز‌و توانای لە جاران زیاتر بۆ خەڵك تەرخان كرد‌و لە ریزەكانی كۆمەڵەشدا بە سیمای رێبەرێكی كەم وێنە‌و دڵسوز‌و فیداكاری بزووتنەوە دەناسراوە بوو بە ئۆلگووی كار‌و خەبات‌و بەرپرسیارێتی وە ئستۆگرتن‌و نمونەی فیداكاری‌و لە خۆبوردوویی.\nكۆماری داگیركەری ئیسلامی، باش دەیزانی كە كاك سدیق دەوری كاریگەری لە خەبات‌و بەرخۆدانی شۆڕشگێرانەی خەڵكی كوردستاندا هەیە‌و هەمیشە لە هەوڵی ئەوەدا بوو بە جۆریك ئەم رێبەرە خۆشەویست‌و جەماوەریە لەناو بەرێت‌و لەم رێگایەوە بزووتنەوەی كوردستان تووشی شكستێكی گەورە‌و خەسارێكی قەرەبوو نەكراوە بكات. هەربۆیە بەردەوام لە بیری پیلانێكدا بوو بۆ تیرۆر كردنی كاك سدیق، تا ئەوەی سەرئەنجام نیوەشەوی 13ی خەرمانانی 1368، ئەم پیلانە نرگیسەی لە لایەن یەكێك لە بەكرێگیراوەكانیەوە بە ئەنجام گەیاندو یەكێك لە كەم وێنەترین رێبەرانی خەڵكی كوردستانی شەهید كرد‌و بەمجۆرە گورزێكی كاریگەری لە جەستەی بزووتنەوەكەمان وەشاند كە هەتا ئێستاش ئاسەواری بە جەستەی كۆمەڵە‌و خەباتی گەلی كوردەوە دیارە.\nكاك سدیق بە پشت بەستن بە خەڵك پێگەیشت‌و هەمیشە لە سەنگەری خەڵكدا مایەوە و تا دوایین هەناسە تەنیا بە هیزی خەڵك پشت ئەستوور بوو. بۆیە بۆ هەتاهەتایە لە ناو دڵی پیر‌و لاوی ئەم نیشتمانەدا دەژی‌و یادی ئازیزی، وەربەخشی خەباتی نەپساومانە بۆ گەیشتن بە ئازادی‌و مافە رەواكانی نەتەوەكەمان‌و رزگاریی چەوساوەكانی كوردستان.\nیادی بەرز‌و بەرێز‌و رێگای پڕ رێبوار\nhttps://www.komala.com/wp-content/uploads/2014/08/sediq-kamangar.jpg 520 700 عەتا https://www.komala.com/wp-content/uploads/2014/03/logo.png عەتا2014-08-31 12:26:112014-08-31 12:26:11بۆ یادی رێبەری گیان بەختكردوو، هاوڕێ سدیقی كەمانگەر\nنامه‌يه‌كی كاك فوئاد بۆ كوميته‌ی ناوه‌ندی كومه‌ڵه... دوو رابەر دوو ئەرك/ رەزا كەعبی


ئاگاداری رێوڕەسمێک بەبۆنەی ٢٦ سەرماوەز رۆژی ئالا و پێشمەرگە کوردستا�...\nئاگاداری ئاهەنگێک بەبۆنەی ٢٦ی سەرماوەز رۆژی ئاڵاو پێشمەرگەی کوردستا�...\nسمینارێک بەبۆنەی ٢٦ی سەرماوەز رۆژی ئاڵاو پێشمەرگەی کوردستان لە وڵاتی...\nقۆرتێکی گەورە لە بەردەم ڕێژیمی ئێران\nراپۆرتی وەزارەتی دەرەوەی ئەمریکا لە بارەی ڕێژیمی ئێران کە کۆماری ئیسلامیی ئێران وەک پشتیوانی تیرۆریزمی جیهانی دەناسێنێ و هەر لەم مانگە دا بڵاو بۆوە، قسەکانی ئەمڕۆ(٢١/٩/٢٠١٨)ی “نیکی هیلی” باڵوێزی ئەمریکا لە ئەنجومەنی ئاسایشیشی هاتەسەر. هاوکات دۆنالد ترامپ، سەرکۆماری ئەمریکا، رای گەیاندوە کە بۆ خۆی سەرپەرستیی کۆبوونەوەی ئەنجومەنی ئاسایش لە پیوەندی لە گەڵ ئێران دا-کە حەوتووی داهاتوو پێک دێ- دەگرێتە ئەستۆ.\nقسەکانی ئەمڕۆی نیکی هیلی و راپۆرتی ساڵانەی ئەمریکا لە بارەی تیرۆریزم، دەری دەخەن کە ئەمریکا لە گەڵ ئێران هەر تەنیا لە سەر کەیسی ناوکی کێشە و ناکۆکی نیە، بەڵکوو لە سەر چەکی مووشەکی و دەستێوەردانەکانی ئەو ڕێژیمە لە ناوچە و، پشتیوانی کردنی لە گرووپە تیرۆریستییەکانیش، کێشەی جیددی هەیە.\nلە کاتی دەرچوونی ئەمریکا لە پەیماننامەی بەرجام، کۆماری ئیسلامی دڵی بە وڵاتانی ئورووپایی خۆش بوو کە پشتی بگرن و لە نیوان ئەمریکا و ڕێژیمی ئێران، کۆماری ئیسلامی هەڵ بژێرن. بەڵام لە گەڵ ئەوەی هێندێک لە وڵاتە گرنگەکانی ئورووپا بەڵێنێکی لەو چەشنەشیان دا، کاتێک زانیان ئەمە لە ڕووی ئابوورییەوە، چەندە بە زیانیانە، بەڵێنەکەیان نەبردە سەر.لەو ماوەیەدا ئەو ڕێژیمە نەک هەر نەیتوانیوە لە ژێر قورسایی پشت شکێنی شوێنەوارە ئابووری و بازرگانییەکانی دەرچوونی ئەمریکا لە بەرجام و دەستپێکردنەوەی گەمارۆکانی راست بێتەوە، بەڵکوو هەتا دێ پتر تێیاندا نوقم دەبێ. بەو حاڵەشەوە (شڕی و وێرانیی دۆخی ئابووری لە لایەک و، سەرڕێژ بوونی ناڕەزایەتیی سیاسی و ئابووریی خەڵکیش لە لایەکی دیکە) دەبێ بەرەوڕووی کێشەیەکی دیکەش بێتەوە. کێشە و ململانێیەک کە لەویان دا، هەر بە تەنیا لە گەڵ ئەمریکا بەرەوڕوو نیە. لەم کێشەیەدا، وڵاتانی ئورووپایی و ڕۆژهەڵاتی نێوەڕاست بەرژەوەندێکیان نیە لە گەڵ ڕێژیمی ئێران‌دا بن. (لە دەرەوەی ئەو جۆگرافیەش ڕووسیە و چین دەمێنن کە لەنگەر بۆ ئەو ڕێژیمە ڕابگرن کە ئەمەش ناتوانێ هەتا سەر بێ.)\nجاری پێشوو لە کاتی هاتنەسەرشەقامی خەڵکی شارەکانی ئێران دژی کۆماری ئیسلامی و توند و تیژی نواندنی ئەو ڕێژیمە بەرامبەر خەڵکی نارازی، ئەمریکا ئەو پرسەی بردە ئەنجومەنی ئاسایش. ئەمە پشتیوانییەکی سیاسیی دیار بوو لە مافەکان و داخوازەکانی ئەو خەڵکە وەزاڵەهاتوە. بەلام زۆر لە ولاتانی ئەندامی ئەنجومەنی ئاسایش دژی هەڵوێستەکەی ئەمریکا وەستانەوە و سەرکوتی خەڵكی ناڕازیی زیاتر لە ١٠٠ شاری ئێرانیان بە کێشەی خۆیان و ئەنجومەنی ئاسایش نەزانی. بەڵام هاسان نیە کێشەی پشتیوانیی ڕێژیمی ئێران لە تیرۆریزمی جیهانی و دەستێوەردانەکانی ئەو ڕێژیمە لە وڵاتانی ڕۆژهەڵاتی نێوەراست و، هەڕەشەکانی بۆ سەر هاوپەیمانانی خۆیان و بەرژەوەندەکانیان لەو ناوچەیەش، هەر بەکەم بگرن و دژی تێهەڵپێچانەکانی ئەمریکا بەرامبەر ڕێژیمی ئێران بوەستنەوە. هەموو نیشانەکان پێمان دەڵێن کۆماری ئیسلامی قۆرتی گەورەی لە پێشن. کۆماری ئیسلامیی ئێران، چۆن لەم قۆرتە گەورە دەرباز دەبێ؟ وڵامەکەی لە گرەوی سەرکەوتنی ئەمریکا بۆ پێکهێنانی ئیرادەیەکی جیهانی بە مەبەستی ملکەچکردنی ئەو ڕێژیمە و کۆتاییهێنان بە یاغیگەرییەکانی دایە. بەڵام بێ دروستبوونی خێرای ئەو ئیرادە جیهانییەش، تێکەوتنی کۆماری ئیسلامی لە گەڵ ئەمریکای شێلگیر و لێبڕاوی سەردەمی ترامپ، هاسان نیە.\nبگه‌رێوه|ئەم بابەتە 9366 جار بینراوە| بینێره| چاپ


وتەبێژی پارتی دیموکراتی گەلان (هەدەپە) لابردنی سەرۆک شارەوانییەکانی ئامەد، وان و مێردین بە پەڵەیەک بە ناوچاوانی تورکیا ناودەبات و، داوادەکات دەسەڵات لەو بڕیارە پاشگەز ببێتەوە.\nگونای کوبیلای سەبارەت بە لابردنی سەرۆک شارەوانییەکان رایگەیاند، ده‌سه‌ڵات كه شكستی ٣١ی ئازاری پێ هه‌زم نه‌كراوه، په‌لاماری ئیراده‌ی گه‌لی داوه و ده‌یه‌وێت به‌و جۆره تۆڵه بكاته‌وه.\nوتەبێژی هەدەپە باسی لەوەش کرد، ده‌سه‌ڵات له قه‌یرانی شه‌رعیه‌تدایه و توانای به‌ره‌نگاربوونه‌وه و روبه‌ڕووبونه‌وه‌ی نییه لە زه‌مینه‌ی سیاسه‌تی دیموكراسیدا له‌گه‌ڵ هه‌ده‌په، بۆیە دەیەوێت هەدەپە له چالاكی بخات.\nگونای كوبیلای راشیگەیاند، "ئێمه وه‌ك هه‌ده‌په، بانگه‌واز له ده‌سه‌ڵات ده‌كه‌ین له‌م بڕیاره پاشگه‌ز ببێته‌وه و سه‌رۆك شاره‌وانییه‌كان بگه‌ڕێنێته‌وه بۆ سه‌ر ئه‌ركه‌كانیان و ئه‌م پەڵەیەی داویانه له نێوچاوانی وڵاته‌كه‌مان بیسڕنه‌وه."\nلە لایەکی ترەوە هەڵمەتی دەستگیرکردنی سەرکردە و ئەندامانی هەدەپە، کە لە رۆژی دووشەممەوە دەستیپێکردووە و زیاتر لە ٦٠٠ کەس دەستبەسەرکران، رۆژانی پێنجشەممە و هەینی لە ئیزمیر و ئیستانبوڵیش بەردەوامبوو، کە لەو هەڵمەتانەدا ٥٠ ئەندام و ٨ سەرکردەی هەدەپە دەستبەسەرکران.\nهاوکات قەیوومی شارەوانیی وان، هەژماری کوردیی شارەوانییەکەی لە تۆڕی کۆمەڵایەتیی تویتەر سڕیوەتەوە.


June 2021 – Page 2 – Kurdish Arena\nلەگەڵ مۆبایلی Galaxy A32 5G، سامسۆنگ مۆبایلێکی دیکەی هەرزانی بە پشتگیری کردنی تۆڕی نەوەی پێنجەم نمایش کرد، بە ناوی Galaxy A22 5G، لە سەرەتای مانگی داهاتوو بەردەست دەبێت بە نرخی 230 یۆرۆ، بەراورد بە Galaxy A32 5G کە نرخی لە 280 یۆرۆوە دەست پێ دەکات، هەروەها مۆبایلەکە وەشانی تۆڕی نەوەی چوارەمیشی هەیە کە جگە لە… Continue reading بە فەرمی مۆبایلی Galaxy A22 بە دوو جۆری پشتگیری کردن لە تەکنەلۆژیای تۆڕی نەوەی چوارەم و پێنجەم نمایش کرا\nسامسۆنگ لەدوای ڕاگەیاندنی دواین بەرهەمی خۆیی كە گالاكسی نۆت 7 بوو، پاش ئەوە خزمەتگوزاریەكی نوێی ڕاگەیاند بەناوی Samsung Cloud كە ئەم خزمەتگوزاریە كاری چاپكردنی بنكەی زانیاری بەكارهێنەرە، پاراستنی زانیاریەكان لەنێوان بەكاربەری جیاواز ،چۆن بتوانم بەشێوەیەكی دروست بەكاری بهێنم؟ پاڵپشتی كامە ئامێردەكات؟ چۆن بەدەستی بهێنم؟ Samsung Cloud چییە ؟ خزمەتگوزاریەكی نوێیە بەكاردێت بۆ هەڵگرتنی زانیاریەكان، لەسەرەتادا… Continue reading خزمەتگوزاری نوێی Samsung Cloud چییە؟ چۆن بەكاریبهێنین بۆ هەڵگرتنی زانیاریەكانمان؟\nCategorised as نەرمەواڵە Tagged سامسۆنگ, فێرکارى, نەرمەواڵە\nبە فەرمی مۆبایلی Realme X7 Max 5G نمایش کرا\nبراندی ڕیەلمی لە دوای چەند هەفتەیەک لە ئاماژە کردن بە مۆبایلەکە و دواخستنی نمایشەکەی، دوا جار مۆبایلی Realme X7 Max 5G ڕاگەیاند، ئەم مۆبایلەش بە تەواوەتی مۆبایلی Realme GT Neo کە لە چین نمایش کرا، لەگەڵیدا چیپسێتی Mediatek Dimensity 1200 لەگەڵ ڕوونمای Amoled و سێ کامێرا لە دواوەیدا بەدەست دەهێنیت، هەروەها ڕیەلمی لەگەڵیدا تەلەڤزیۆنێکی زیرەکی… Continue reading بە فەرمی مۆبایلی Realme X7 Max 5G نمایش کرا\nCategorised as هەواڵ Tagged Realme, ڕیەلمى, هەواڵ\nئەگەر تۆ لە سەلامەتی ئینتەرنێت نیگەرانیت و دوودڵیت وە تا ئێستا زانیاریەکی وات لەسەر VPN نەبووە یاخوود بیرت لێنەکردۆتەوە، ئەوا ئێمە پێت دەڵێین کە VPN سەلامەتی و پاراستنی زیاتی تۆ دەدات لەسەر ئینتەرنێت بەتایبەت لە باسی ئاڵگۆڕکردنی داتا و دەسگەیشتنی پێی، ئەمەش وادەکات کە پێویست بکات کە تۆ بزانیت VPN چۆن کاردەکات و چی ڕۆڵێکی هەیە.… Continue reading چی نەرمەکاڵیەکی VPN، وە بۆ چی من پێویستم دەبێت؟\nCategorised as فێرکارى Tagged VPN, فێرکارى\nبەدڵنیایی ئەگەر تۆ بەکارهێنەری ئامێرە زیرەکەکان بیت ڕۆژێک گوێت لە دەستەواژەی NFC بووە، بەڵام بەدڵنیایەوە خەڵکێکی کەم دەزانن ئەمە چیە و سوودی چیە، یان لەوانەیە ڕۆژێک خۆشت بەکارتهێنابێت بەڵام بە وردی تێنەگەشتبیت لە NFC، لەم بابەتە تەواوی هۆکارەکان خراونەتە ڕوو کە پێویست بکات بزانرێت. NFC چییە؟ جۆرێکە لە پەیوەندی بەکاردەهێنرێت بۆ پەیوەستکردنی دوو ئامێر بە یەکدی،… Continue reading NFC چیە و بۆ چی من پێویستمە؟\nیەكێک لەو خزمەتگوزاریانەی كەئێستا لای زۆربەمان نوێیەو بەشێوەیەكی بڵاو پاش گەشەكردنی سمارت فۆنەكان دەكەوێتە بەرچاومان تەكنەلۆژیایی (GPS) كە لە ڕاستیدا بارێكی گرانی لەسەر مرۆڤایەتی سوک كرد و بووە فریاد ڕەسێك لەجیهانی تەكنەلۆژیای نوێدا جوگرافیای زەوی بە تەواوی پێ ناساندین و بووە هاوڕێ و هاودەمێكی نوێ بۆمان و بەجۆرێك توانرا لە ڕێگای ئەم تەكنەلۆژیاوە جیگای خۆمان… Continue reading (GPS) جی پی ئێس چیە ؟ بۆچی بەكاردێت ؟\nبۆ فڕۆشتن و بیڵدکردنى پارچەکانى کۆمپیوتەر ژمارەى مۆبایل : 4308 331 0750 ناونیشان : هەولێر سوڵتان مزەفەر باڵەخانەی سوڵتان مزەفەر نهۆمی دووەم\nCategorised as بێ هاوپۆل Tagged Reklam, ڕێکلام\nکۆمپانیای بێنە ئێکسپرێس ئامادەیە بۆ کڕین و گواستنەوەی کاڵا لە وڵاتی ئەمریکا و چین و هەموو وێبسایتە جیهانییەکان . پێگەى فەرمی بێنە ئێکسپرێس : www.benaexpress.com ژمارەى مۆبایل : 07508838381


مێژوو زانستە نەک چیرۆک، بۆیە وامانبەسەرهات.. سامانی وەستا بەکر – Dengekan\nbyDenegkan\tJune 15, 2021\tGeneral, Opinion\nسوریا لەگەڵ ئەوەی لەلێواری فەوتان و لەناوچوون گەڕایەوە بە هاوکاری ڕوسیا و ئێران بەڵام هەرگیز دانی بە کوردستانی بوونی ڕۆئاوای کوردستانا نەنا و بگرە لەوەش خراپتر کوردانی ڕۆژئاوا لەسەر خاک و وڵات ماڵی خۆیان بە ئاوارە ئەژمارەئەکات و بەردەوام لەپلانگێڕیایە بۆ پەلامردانی ڕۆژئاوا ئەگەر قەمتەری ئەمریکای لەدەما نەبێت، ئەمە جگە لە بەناو ئۆپۆزسیۆنی عەرەبی سوری کە لە کۆمەڵێک لایەنی ڕادیکاڵی ئیسلامی تیرۆریست پێکهاتوون خۆیان هەڵاوەتە باوەشی سوڵتانی تیرۆر “ڕەجەب تەیب ئەردۆگان” سەرۆکی بەناو وڵاتی تورکیای مەنگۆلی کە تا ئەو شوێنەی بۆیان کرابێ دەستیان نەپاراستووە لە داگیکردنی ڕۆژئاوای کوردستان و گۆڕینی دیمۆگرافیای ئەو ناوچانە بمونەی ئەفرین و سەرێکانی و گردەسثی و مەنجب.\nکوردستان هەمیشە شوێنی ململانێی عوسمانی و سەفەویەكان بووە، بە درێژایی سەدەی شانزەی زاینی. تا ئەو كاتەی سولتان سولەیمانی قانونی (1566 مردووە) توانی هەرێمە كوردیەكان ببچڕێت بۆ خۆی و بیخاتە ژێر دەسەڵاتی دەوڵەتی عوسمانیەوە. بە لەبەرچاوگرتنی هەموو ئەو خزمەتانەی كە كورد بە دەوڵەتی عوسمانییان كردووە لە كاتی شەڕیان لەگەڵ سەفەویەكان، عوسمانیەكان جۆرێك لە خۆبەڕێوەبەرییان یاوە بەكوردەكان، شەرەفخانی بەدلیسی لە كتێبی “شەرەفنامە”یا باس لەوە ئەكات میرنشینە كوردیەكان لەسەردەمی دەوڵەتی عوسمانیا خۆیان بەڕێوەبردووە، بەشی خۆرئاوای ڕوباری فورات و بەشی رۆژهەڵاتی مورادسۆ لقێكی سەرەكی ڕوباری فوراتە لەناو باكووری كوردستان میرنشینە كوردیەكان فەرمانڕەوایەتییان كردووە، میرە كوردەكان لەبەرامبەر ئەوەیا گوێڕایەڵی خۆیان بۆ سوڵتانەكان دەرئەبڕی و دیاریی تایبەتیان بۆ ئەبردن و وەك سوپایەكی یەدەگیش لە خزمەتی سوپای عوسمانیا بوون.\nلە سان ڕیمۆ ئەبوایە دەولەتانی هاوپەیمانی سەرکەوتوو لە شەڕی یەکەمی جیهانیا بڕیار لە سەر چارەنووسی میراتەکانی دەوڵەتی عوسمانی لە ئاسیا بەن. لێرەیا ئامادەبووان دوا پێداچوونەوەیان بە ڕەشنووسی پەیماننامەی ئاشتیا کرد، کە دواتر لە ١٠ ئابی هەمان ساڵ لە پاریس مۆر کرا و بە پەیماننامەی سێڤر ناوی دەرکرد. هەر لە سان ڕیمۆش ڕژێمی “مەندەیت”یان داهێنا و فەلەستین و میزۆپۆتامیا خرانە ژێر مەندەیتی بریتانیا و لە بەرامبەر وازهێنانی فرەنسا لە مووسڵ. بەریتانیا دانی نا بە مەندەیتی فرەنسایا لە سەر سوریا و لوبنان. ئەوەی مایەی سەرنج و تێڕامانە هەر لە سان ڕیمۆ لە ٢٤ و ٢٥ نیسانا دانوسان لە سەر نەوتی ویلایەتی مووسڵ لە نێوان بریتانیا و فرەنسا بەڕێوەچوون و لە ئەنجاما ڕێکەوتننامەیەک لەو بارەیەوە ئیمزا کرا، کە مافی ٢٥ % نەوتی مووسڵی ئەیا بە فرەنسا لە بەرامبەر دەستهەڵگرتنی لە ویلایەتی مووسڵ. ئەم کەین و بەینانە ئەو ڕاستییە دەرئەخەن کە بەریتانیا ئامادە نەبوو بە هیچ شێوەیەک دەستبەرداری مووسڵ بێت.\nلەدوای کۆنگرەکانی ئەرزڕوم و سیواس لە ئابی ١٩٢٠، بزووتنەوەی کەمالییەکان بڕوانامەی میساقی میلییان دەرکرد، وەک پەیڕەوپڕۆگرامی بزووتنەوەکە، “میثاق”ەکە لە ٦ ماددە پێکهاتووە و ئەوەی تایبەتە بەکێشەی ولایەتی موسڵی سەردەمی عوسمانی ماددەی یەکەمە، کە ئەڵێت:\nئەردۆگان چەندین جار لە گوتارەکانیا ئەڵێت: ئێمە نەوەی عوسمانیەکانین. هەروەک لە ساڵی ٢٠١١دا کە پارتی دادو گەشەپێدان لە هەڵبژاردندا سەرکەوتنی بەدەستهێنا، ئەردۆگان لە گوتاری سەرکەوتندا گووتی “بەو ئەندازەی ئیستانبول سەرکەوتووە سەرایڤۆش سەرکەوتووە، بەو ئەندازەیەی ئیزمیر سەرکەوتووە بەیروتیش سەرکەوتووە، بەو ئەندازەیەی ئەنقەرە سەرکەوتووە دیمەشقیش سەرکەوتووە، بەو ئەندازەیەی دیاربەکر سەرکەوتووە رامەڵاو نابلوس وقودس و غەزە سەرکەوتوون، سەرکەوتنی تورکیا مانای سەرکەوتنی رۆژهەڵاتی ناوەراست و قەوقازو بەڵقان و ئەوروپایە”\nساڵی(سەفەربەر) ناوچەی موکریان لەلایەن سوپای ڕووسەوە داگیرکرا بوو، منیش چونکو ڕوسی و فارسی و تورکیم ئەزانی، لای فەرماندەی ڕووس کرام بەوەرگێڕ “دیلماج” “مترجم” ڕۆژێک ئەفسەرێکی عوسمانی گیرابوو لێی دەکۆڵرایـەوە و من قسەکانیم وەرئەگێڕا.\nئەفسەری تورک ڕاستە و ڕاست گوتی: ئەمە بۆ ئێمە بایەخی نییە، “ئێوە دووژمنن و کوردەکانیش نەیارن”، لە هەر لایەک بکوژرێ سوودی ئێمەی تیایە!\nلە سلێمانی کەڵە شاعیری هەڵکەوتوو “پیرە مێرد” ئامۆژگاری شێخ محمود ئەکات، کەوا تورکەکان دووژمنێکی ئەزمون کراوی ماوەبەسەرچوون، ئەوە ڕاستییەکەیە باشترە لەگەڵ ئینگلیزەکانا ڕێکبکەویت، لەپاداشتی ئەم ڕاوێژ و ئامۆژگارییە بەفیتی دەربارو دابەستەکانی دەووری شێخ، پیرەمێرد بەناپاک وەسف ئەکرێت و فەرمانی گرتنی بۆدەرئەچێت، پیرەمێرد هەڵەیەت بۆ قەرەداخ، لەدواییا کاتێک شێخ لەواقیعەکە تێدەگات کار لەکار ترازاوە!\nPrevious ئاسمان، بۆ ئێمە ئازارێکی تری خوداییە.. ئەنوەری ڕەشی عەوڵا\nNext پەرداخە ئاوەكەی توركیا مەخۆنەوە.. هەندرێن شێخ راغب


ده‌نگه‌کان له‌گه‌ڵ د. ئه‌لییدا گیڤارا- کچی گه‌وره‌ی چێ گیڤارا – Denegkan\nده‌نگه‌کان له‌گه‌ڵ د. ئه‌لییدا گیڤارا- کچی گه‌وره‌ی چێ گیڤارا\nbyڕۆژ\tJuly 5, 2009\tتایبەت\nده‌نگه‌کان له‌گه‌ڵ دوکتۆر ئه‌لییدا گیڤارا- کچی گه‌وره‌ی چێ گیڤارا\nئاماده‌کردنی : رۆژ ئه‌حمه‌د\nرۆژی دووشه‌مه ڕێکه‌وتی 29.06.2009، له شاری شه‌فێڵد له باکوری ئینگلته‌ره ،  که‌مپینی هاوپشتی کوبا کۆڕێکی فراوانی بۆ دوکتۆر ئه‌لییدا گیڤارای کچی گه‌وره‌ی ئێرنیستۆ چێ گیڤارا سازدا.\nکۆره‌که تایبه‌ت بوو بۆ نوێنه‌رانی یه‌کێتیه کرێکاریه‌کان و خوێندکاران و لاوان هه‌روه‌ها نوێنه‌ران له چه‌ند وڵاتانی تری جیهانه‌وه له فه‌ڵه‌ستین و ئێرله‌ند ا و ئه‌ڵمانیا و ئیسپانیا ئاماده‌ی کۆره‌که بوون. ئێمه‌ش وه‌ک ماڵپه‌ری ده‌نگه‌کان و نوێنه‌ری لاوانی یه‌کێتی کرێکارانی یونیسۆنی هه‌رێمی هه‌مبه‌ر به‌شداری کۆه‌ڕه‌که‌مان کرد. له تێکڕای هۆڵه‌که نزیکه‌ی 250 نوینه‌ر ئاماده‌بوون و هه‌ندێک له نوینه‌ران له‌سه‌ر زه‌وی و هه‌ندێکیش به پێوه ئاماده‌بوون و 3 کاتژمیری خایاند.\nدوکتۆر ئه‌لییدا گیڤارا له  24.11.1960 له کوبا له دایک بووه و هه‌ر وه‌کو باوکی مارکسیسته و هه‌نووکه له نه‌خۆشخانه‌ی منداڵانی هاڤانا دوکتۆره و ئه‌ندامی ڕێکخراوی ژنانی کوبایه. ئه‌لییدا خۆبه‌خشانه  له‌گه‌ل تیمه خمه‌تگوزارییه ته‌ندروستیه کوبییه‌کان به چه‌ندین وڵاتانی دنیا گه‌ڕاوه وه‌ک وڵاتانی کیشوه‌ری ئه‌فریکا و ئاسیا و له ئه‌مریکای لاتینیش له نیکه‌راگیوا و ڤه‌نزویلا و بۆلیڤیا بووه. میوانی به‌رده‌وامی به‌رنامه‌و فیلمه دۆکیومینته‌کانه که له‌سه‌ر فه‌لسه‌فه‌ی به‌ڕێوه‌بردنی سیسته‌می ته‌ندروستی به‌ناوبانگترینیانچاوپێکه‌وتنی ده‌رهێنه‌ر مایکڵ مۆره له‌گه‌ڵیدا له فیلمی سیکۆ.\nکۆڕه‌که به پێشوازی کردنی ئه‌لیدیا ده‌ستی پیکرد بۆ به‌ریتانیا، خستنه رووی خاڵبه‌ندییه پیویستیه‌کانی هاوپشتیکردنی وڵاتی کوبا پاشان ئه‌لییدا ده‌ستی به ئاخاوتنه‌کانی خۆی کرد.\nسه‌ره‌تا ئه‌لییدا باسی له سروشتی مرۆڤ و شێوازه‌کانی ئازدبوونی ئه‌م بوونه‌وه‌ره‌ی کرد له ڕێگای خاوه‌ندارێتی ئه‌و به‌رهه‌مانه‌ی که به‌رهه‌می دێنیت به هێزی کاری خۆی:\n"ئه‌گه‌ر کرێکاریک له کارگه‌که‌ی خۆی که کاری تیادا ده‌کات له به‌ریتانیا دزییه‌ک بکات و مشه‌خۆری بکات، پیده‌چێت کارێکی ئاسایی بێت چوونکه له سه‌رمایه‌داره‌که و خاوه‌ن کارگه‌که‌ی ده‌دزێت به‌ڵام له نێو کرێکارانی کۆمه‌ڵگای کوبا ئه‌مه کارێکی نه‌کرده‌یه چوونکه هه‌ر زیانێک بدات پێش هه‌موو شتێک زیانی به خۆی گه‌یاندوه و له سه‌ر ئاستی گشتیش له  گه‌لی کوبا چوونکه خه‌لکی کوبا خۆیان خاوه‌نی ئه‌و به‌رهه‌مانه‌ن که به‌رهه‌می دینن"\nدواتر ئه‌لییدا هاته سه‌ر شیکردنه‌وه‌ی جه‌مکه جیاوازه‌کانی دیموکراسی و ووتی :\n" ده‌بێت ئه‌وه بڵێم که تێنه‌گه‌یشتنێکی ئێچگار مه‌زن هه‌یه له نێوان ئێمه و رۆژئاوادا. له‌وانیه بۆ خه‌ڵکی به‌ریتانیا  جێگای سه‌رسورمان و تێنه‌گه‌یشتن بێت له‌و شیوازه دیموکراسییه‌ی ئێمه له کوبادا پیاده‌ی ده‌که‌ین به‌ڵام بۆ ئیمه‌ش وه‌ک کوبیه‌کان جێگای سه‌رسوڕمان و تێنه‌گه‌یشتنه له‌و دێموکراسیه‌ی که لێره په‌یڕه‌و ده‌کرێت، ئاخر دیمۆکراسی چی په‌یوه‌ندییه‌کی هه‌یه به ده‌سه‌ڵاتی شاژن و سیسته‌می پاشایه‌تییه‌وه ؟ به هیوای که بتوانین له‌م کۆڕه‌دا ئه‌مانه و چه‌ندین لایانی تریش پێکه‌وه راڤه بکه‌ین"\nئه‌لییدا له‌سه‌ر گه‌مارۆ ئابووری و سنووریه‌کانی سه‌ر وڵاتی کوبا دواو باسی له سه‌ختتی په‌ره‌سه‌ندنه‌کان ده‌کرد له ژێر ئه‌م گه‌مارۆیانه‌دا که چه‌ندین وڵاتی دنیای داته‌پاندووه و ئه‌گه‌ر سیسته‌می ئابووری کۆباش به‌م شیوه‌یه‌ی ئیستا نه‌بوایه ئه‌وا داورۆژی کوباش له‌و وڵاتانه زێده‌تر نه‌ده‌بوو.\n" په‌ره‌پیدانی خزمه‌ت گوزاریه‌کان و گه‌یاندنیان بۆ خه‌لکانی ده‌ره‌وه‌ی کوبا زۆر سه‌خته ئه‌مه‌ش به هۆی ئه‌و گه‌مارۆ ئابووری و سنووریانه‌ی که زیاتر له 50 ساڵه له سه‌ر وڵاتی ئێمه‌یه. ئاشکراشه که ئێمه نه‌ک به ته‌نها توانیمان بژین له‌م قه‌یرانی گه‌مارۆیه به‌ڵكو وه‌ک دورگه‌یه‌کی بچوکی سۆسیالیست توانیمان ئه‌وه‌ی له تواناماندا هه‌یه به وڵاتانی تری جیهانی بگه‌یه‌نین"\nله‌سه‌ر وڵاتی کوبا ئه‌لییدا ره‌هه‌نده‌کانی سیسته‌می سۆسیالیستی وڵاتی کوبای بۆ ئاماده‌بوان شیکار کرد و ئه‌و ئامانجانه‌ش که ئه‌و وڵاته سه‌رئه‌نجام له‌سه‌ری هاتۆته بوون، که خزمه‌ت کردنه به دۆزی مرۆڤ نه‌ک به ته‌نها له کوبا به‌ڵکو له‌سه‌ر ئاستی نیونه‌ته‌وه‌ی و له هه‌ر سووچێکی ئه‌م جیهانه‌دا:\n" تیمه‌کانمان له وڵاتانی ئه‌فریکا و ئاسیا و ئه‌مریکای لاتین به‌ردوامن له خزمه‌ت کردن منیش که له یه‌کیک له‌و تیمانه‌دا کارم کردووه له چه‌ند وڵاتی ئه‌فریکا له‌گه‌ل تیمێکی په‌روه‌رده‌ی  کارمان کردنه‌وه‌ی قوتابخانه و فیرکردنی خویندن و نوسسین و زانسته‌کان بوو هه‌تاوه‌کو قۆناغی خویندنه باڵاکان له‌و ناوچانه‌دا سه‌ره‌تا له وڵاتی ئه‌نگۆلا و کۆنگۆوه ده‌ستمان به‌م کاره کرد. له خویندنی زمانه‌وانیشدا ته‌نها کاری ئیمه فیرکردنی زمانه کۆلۆنیاڵه‌کانی وه‌ک زمانی ئینگلیزی و فه‌ره‌نسی و ئیتاڵی و ئیسپانی نه‌بوو که ئه‌وان قسه‌یان پێده‌کرد به هۆی داگیرکاری ئه‌و ز‌لهێزانه به‌ڵکو به یارمه‌تی هه‌ندێک له پرفیسۆره‌کانی زمانه‌وانی توانیمان زمانی ره‌سه‌نی ئه‌و نه‌ته‌وانه‌ش بکه‌ینه زمانێکی ستاندارد و فێری نووسین و خویندنه‌وه‌یان بکه‌ین به زمانی ره‌سه‌نی خۆیان"\nدیاره کوبا باشترین سیسته‌می په‌روه‌رده و ته‌ندروستی هه‌یه و پاکترین ژینگه‌شی هه‌یه  له سه‌ر ئاستی جیهان هه‌روه‌ک راپۆرته‌کانی نه‌ته‌وه یه‌کگگرتوه‌کان ئاماژه‌ی بۆ ده‌که‌ن ئه‌مه‌ش وای کردووه که خزه‌متگوزاریه‌کانی ولاتی کوبا بۆ قه‌یرانه مرۆییه‌کانی وڵاتانی باشور و ناوه‌راستی ئاسیا و وڵاتانی تری جیهان له تێکرای وڵاته به‌شداربووه‌کانی نه‌ته‌وه یه‌کگرتووه‌کان زیاتر بێت. چوونکه بۆ نموونه له‌و پێگانه‌ی تیمه کوبیه‌کان کاریان تیدا کردووه نه‌ک ته‌نها چاره‌سه‌ری نه‌خۆشه‌کان کراوه له‌گه‌ڵ ئه‌وه‌شدا نه‌خۆسخانه‌ی خۆیانیان بۆ کردونه‌ته‌وه و تیمی ته‌ندروستییان له خه‌ڵکانی ئه‌و ناوچانه پێکهێناوه و  راهاێنان پی کراوه تا پله‌ی پرۆسه‌ی نه‌شته‌رگه‌ری.\nراپۆرتی خزمه‌تی یه‌کتر ی نه‌ته‌وه‌یه‌کگرتووه‌کان ئاماژه ده‌که‌ن : به ته‌نها له پاکیستان له دوای بومه‌له‌رزه‌که‌ی ساڵی 2006. تیمه ته‌ندروستیه کوبییه‌کان 2600 دانیشتوانی ناوچه زیانپێگه‌ه‌یشتوه‌کانیان راهێنان پیکرده‌وه و به سه‌دان نه‌خۆشخانه‌شیان بۆ کردونه‌ته‌وه که هه‌نووکه له‌لایه‌ن ئه‌و دانیستوانانه‌وه به‌ڕێوه ده‌چن. له دریژه‌ی ئاخاوتنه‌که‌یدا ئه‌لییدا باسی له‌م لایه‌نانه کرد به‌ڵام له هه‌مووی سه‌رسامتر بۆ ئێمه و ئاماده‌بووان نه‌شته‌رگه‌ری موعجیزه بوو !\n"کاتێک که کارمان ده‌کرد له ئه‌فریکا له پرۆسیسه په‌روه‌رده‌ییه‌که‌دا، کێشه‌یه‌کی گه‌وره‌مان بۆ درووست بوو ئه‌ویش ئه‌وه‌بوو که زۆربه‌ی خویندکاره‌کان نه‌یانده‌توانی ببینن و نابینا بوون به هۆی ئه‌و نه‌خۆشیه به‌ربڵاوه‌ی که خه‌ڵکی نابینا ده‌کرد له ئه‌فریکا ته‌نانه‌ت له باکوریش  جه‌زائیریشی گرته‌وه به‌ڵام له‌گه‌ڵ گه‌یشتنی تیمه ته‌ندروستیه‌کانمان نه‌شته‌رگه‌ری چاو بۆ یه‌کمجار بۆ ئه‌وان ئه‌نجام درا و بیناییان به دنیادا هاته‌وه و ئاماده‌ی پۆله‌کانی خوێندن بوون. ئه‌وه‌ش ئه‌و نه‌شته‌رگه‌ریه‌یه که ئیستا له دنیادا به نه‌شته‌رگه‌ری موعجیزه ناوی رۆشتووه و له هه‌موو نه‌خۆشخانه کوبیه‌کانی دنیا به بێ به‌رامبه‌ر بۆ هه‌موو مرۆڤێک ئه‌نجام ده‌دریت"\nباسکردن ته‌نها له باشیه‌کانی کوبا نه‌بوو، به‌لکو زیان له‌سه‌ر  ئابووری کوبا به‌هۆی ئه‌م خزمه‌تگوزارییانه وه ته‌وه‌ره‌که‌ی فراوانتر ده‌کرد به هۆی گه‌مارۆ ئابووریه‌که‌ی له‌سه‌ریه‌تی به‌ڵام به هۆی یارمه‌تی گه‌لانی تر توانیویانه به‌سه‌ریاندا زال بن.\nوڵاتی ڤه‌نزوێلا و رۆلی سه‌رۆک شاڤێز به‌شێکی تری ئاخاوتنه‌کانی ئه‌لییدا گیڤارا بوو په‌یوه‌ند به خزمه‌تگوزارییه ته‌ندرووستیه‌کانی تیمه ته‌ندرووستیه کوبییه‌کان له وڵاتانی تری ئه‌مریکای لاتین.\n" ئیستا له تێکڕای وڵاته‌کانی ئه‌مریکای لاتین به دوورگه‌کانی کاریبان ته‌نانه‌ت به‌و دورگه کاریبیه‌ش که له ژێر ڕکێفی به‌ریتانیا داگیرکراوه و به‌ڕێوه ده‌چێت نه‌خۆشخانه کوبیه‌کان به‌بێ به‌رامبه‌ر بۆ هاوڵاتیانیان کار ده‌که‌ن و نه‌شته‌رگه‌ری موعجیزه‌ش بۆ چاوی نابینایان به‌کاره به‌ڵام ئه‌مه بۆ وڵاتێکی بچوکی وه‌کو کوبا به گه‌مارۆی ئابووری و سنووری له‌سه‌ر زۆر کارێکی سه‌خته ،  بۆیه ده‌بێ بڵێم ئه‌گه‌ر یارمه‌تی به‌رهه‌مه‌کانی خه‌ڵکی ڤه‌نزوێللا و سه‌رۆک شاڤێز نه‌بوایه ئێمه نه‌مان ده‌توانی ئه‌م کاره ئه‌نجام بده‌ین."\nله درێژه‌ی ئاخاوتنه‌که‌یدا، ئه‌لییدا باسی له گرنگی پاڵپشیتکردنی وڵاتی کوبا کرد و ووتی :\n"ڕاسته که پاڵپشتیه‌کی زۆر هه‌یه بۆ وڵاتی کوبا له لایه‌ن ئه‌وانه‌ی که پیگه‌یان هه‌یه له نه‌ته‌وه یه‌کگرتووه‌کان و به سه‌رۆکی نه‌ته‌وه یه‌کگرتووه‌کان کۆفی ئه‌نانیشه‌وه، هه‌روه‌ها له په‌رله‌مانی ئه‌وروپا ده‌نگێکی پالپشتیمان هه‌یه و به‌گشتیش بزووتنه‌وه ئازدیخوازه‌کان پستگیریمان ده‌که‌ن به‌ڵام گه‌وره‌ترین پاڵپشتی و له هه‌مووشیان گرنگتر کاردانه‌وه‌ی پاڵپشتی شه‌قامه‌کانه بۆ ئێمه ، هه‌موومان لیره ده‌توانین بچین له‌و ناوچانه‌ی یارمه‌تییان پیویسته یارمه‌تییان بده‌ین به‌ڵام ناتوانین ره‌خنه له چۆنیتی هۆی ئه‌و چه‌شنه ژیانه‌یان بگرین یه‌کگرتن و ریکخستنی ئه‌و ده‌نگانه‌ی ئێوه بۆ نموونه له که‌مپینیکی وه‌ک که‌مپینی پاڵپشتی کوبا بۆ کاردانه‌وه، ڕێگه خۆشکه‌ره بۆ ئه‌وه‌ی وه‌ک مرۆڤ بتوانین ئه‌و ره‌خنانه به‌رینه ئاستیکی باڵاتر، به هیوای ببنه به‌شێک له‌م که‌مپینهو ببنه به‌شێک له خزمه‌ت کردن به دۆزی مرۆڤ ئیتر زۆر سوپاستان ده‌که‌م "\nپرسیاری نوێنه‌ران و وه‌ڵامه‌کانیان\nته‌وه‌ریکی تری کۆره‌که به پرسیاری ئاماده‌بوان له ئه‌لییدا به‌ڕێوه چوو له دوای هه‌ر پرسێک ئه‌لییدا وه‌ڵامه‌کانی به رووخۆشی وه‌ڵام ده‌دایه‌وه.\nنوێنه‌ری پیرانی شۆشرشی ئیسپانیا\nپێمان خۆشه له گۆرانکارییه‌کانی دوای فیدڵ کاسترۆ بۆ مان بدوێیت، کوبا دوای فیدێل چۆنه؟\nئه‌لییدا" له هه‌ر سه‌ده‌یه‌کدا یه‌ک فیدێل له دایک ده‌بێت وه خه‌ڵکی کوباش له خۆشه‌ویستیان بۆ فیدیل پێیان وایه که وڵات وه‌کو پێشوو نابیت که فیدڵ سه‌رۆک بوو، به‌ڵام ئه‌وه‌ش  شانازییه‌کی گه‌وره بوو که فیدێل به خه‌ڵکی کوبای به‌خشی که له چه‌ندین هه‌ڵبژاردنی بۆ دووباره سه‌رۆکایه‌تی له‌لایه‌ن خه‌لکه‌وه خۆی ره‌تکرده‌وه  و ئه‌وه‌ی ده‌زانی که ئیدی پیر بووه و نه‌خۆشه و ناتوانیت به‌رده‌وام بیت هه‌رچه‌نده زۆربه‌ی سه‌رۆکه‌کانی وڵاتانی تر تا مردن گه‌ر هه‌ڵبژێردرین هه‌ر به‌رده‌وام ده‌بن. به‌ڵام بیرمان نه‌چێت ڕاول کاسترۆش له‌لایه‌ن خه‌ڵکه‌وه ده‌نگی پیدراوه و پره‌نسیبه‌کانی سیسته‌می کوباش له به‌رده‌وامی خۆیدایه، چونکه سه‌رۆک ئه‌و ده‌سته‌ڵاته ره‌هایه‌ی نییه که بتوانیت سیسته‌می وڵاتی کوبا به ئاره‌زووی خۆی بگۆریت چونکه تێکرای خه‌ڵکی به‌رده‌وامن له‌و پره‌نسیبانه‌ی که سیسته‌می کوبای تیادا هاتۆته بوون و به‌رده‌وامیش کاری بۆ ده‌که‌ن وه له سێ چوار ساڵی داهاتووشدا خه‌ڵکانی تر دینه پێشه‌وه، لاوان دێن  سه‌رۆکایه‌تی بکه‌ن که من پێم وایه کاری باشتریش ئه‌نجام ده‌ده‌ن"\nنوینه‌ری به‌ره‌ی گه‌لی فه‌ڵه‌ستین\nباوکت پیگه‌یه‌کی گه‌وره‌ی هه‌یه له ناو بزاڤی رزگاریخوازی فه‌ڵه‌ستینی و پارته شؤرشگێره‌کانی فه‌ڵه‌ستین نه‌ک پارته ئسلامیسته‌کان ، ئایا به‌ڕێزتان پلانتان هه‌یه که  که سه‌ردانی فه‌ڵه‌ستین بکه‌ن له‌گه‌ڵ تیمێک له‌و تیمه ته‌ندروستی و په‌روه‌رده‌ییانه‌ی که باست لێوه کردن ؟\nئه‌لییدا" راسته خه‌باتێکی مێژوویی هاوشیوه‌مان هه‌بووه و هاوسۆزی یه‌کیشین له خه‌باتمان هه‌تاوه‌کو هه‌نووکه‌ش. به‌ڵی من ئاماده‌م بێمه فه‌لستین و تیمه‌کانیشمان ئاماده‌یی ئه‌وه‌یان تیادایه به‌ڵام کێشه‌که ئه‌وه‌یه ئێمه ده‌بێت بانگهیشت بکرێین ئه‌گینا ناتوانین له خۆمانه‌وه بچینه هه‌ر وڵاتیک بمانه‌وێت به هۆی گه‌ماۆره‌که‌ی له سه‌رمانه وه هه‌تاوه‌کو ئێستاش به ڕه‌سمی بانگهێشت نه‌کراوین به‌ڵام بانگهێشتمان بکه‌ن به دڵنیاییه‌وه دێین بۆ هاوکاری گه‌لی خۆمان له فه‌ڵستینی ئازیز"\nپیشتر به‌ڕیزتان باستان له هه‌ڵبژاردن کرد له وڵاتی کوبا، ده‌کرێت بزانین چی شێوازێکی هه‌ڵبژاردن بۆ سه‌رۆکایه‌تی وڵاتی کوبا به‌ڕێوه ده‌چێت؟\nکورته‌ی وه‌ڵامی 20 خوله‌کی ئه‌لییدا بۆ ئه‌م پرسه\n"کوڕه‌که‌م به‌ڵی ئێمه له کوبا هه‌ڵبژاردنمان هه‌یه بۆ سه‌رۆکایه‌تی وڵات به‌ڵام جیاوازتر له‌وه‌ی که لێره ده‌یبینیت و به‌شداری تیادا ده‌که‌ن له ساڵانی چله‌کاندا ئیمه‌ش له‌م سیستمی دیموکراسیه‌ی ئیره‌مان هه‌بوو که چه‌ندین پارتی ڕامیاری به پاره‌ی خۆیان دژ به یه‌ک کاندیدیان بۆ هه‌ڵبژاردنه‌کان داده‌نا و کۆمه‌ڵگه‌یان به خۆشیانه‌وه دابه‌ش کردبوو به‌ڵام سه‌ر ئه‌نجام خه‌ڵکی کوبا ڕێره‌وی ژیانی خۆی دیاری نه‌ده‌کرد به‌ڵکو ئه‌مریکا سیسته‌می ئابوری و کۆمه‌ڵایه‌تی کوبای دیاری ده‌کرد به کورتی شیوازی به‌ڕیوه‌بردنی کوبا به ده‌ست خه‌ڵکی کوبا خۆیه‌وه نه‌بوو له کاتێکدا هه‌موو گه‌لێک مافی دیاریکردنی جاره‌نوسسی خۆی پیویسته به ده‌ستی خۆی بێت.\nئیمه له کوبا ته‌نها یه‌ک پارتمان هه‌یه ئه‌ویش پارتی کۆمۆنیستی کوبایه. ئه‌و کاندیدانه‌ی که ده‌بێت بۆ پۆستی سه‌رۆکایه‌تی یاخود هه‌ر پۆستێکی میری خۆیان هه‌ڵبژێرن ده‌بێت ئه‌ندامی ئه‌م پارته بن به‌ڵام بوون به ئه‌ندام له پارتی کۆمۆنیست کارێکی هه‌ر وا ئاسان نییه، من چه‌ندین سال هه‌وڵ کۆسشم کرد ئینجا به ئه‌ندامی ئه‌و پارته ده‌نگم هه‌ڵبژیردرام و ده‌نگیان پیدام. کاتیک ده‌ڵێم ده‌نگ مه‌به‌ستم ده‌نگی خه‌ڵکه.\nله کوبا ئه‌گه‌ر بته‌وێت ببیته ئه‌ندامی ئه‌م پارته ده‌بێت خه‌ڵکی ره‌وه‌نده‌که‌ت له شاره‌که‌ت یاخود ناوچه‌که‌ت ده‌نگت پێبده‌ن، دیاره هه‌ر ده‌نگدانیک بۆ بوون به ئه‌ندام چه‌ندین پاڵێوراوی دیکه‌ی هه‌یه ئه‌م پاڵێوراوانه‌ش له‌لایه‌ن خه‌ڵکه‌وه ڕێگای خۆ کاندیدکردنیان پێده‌دریت که‌واته سه‌ره‌تا ئه‌گه‌ر خه‌ڵکی ده‌نگت پینه‌ده‌ن خۆت کاندید بکه‌یت ئه‌وا ده‌نگدان بۆ بوون به ئه‌ندام مه‌حاله. ئه‌مه‌ش ده‌گڕێته‌وه بۆ لێهاتووی و میژووی ئه‌و خزمه‌تگوزاریانه‌ی که وه‌ک مرۆڤێکی به‌رپرسیاری کۆمه‌ڵگا تۆ پێشکه‌شی کۆمه‌ڵت کردووه.\nپاشان  ئه‌گه‌ر ببیته ئه‌ندامی پارتی کۆمۆنیست ئه‌وجا ده‌توانی به‌شداری هه‌لبژارنی شاره‌وانییه‌کان بکه‌یت و ده‌نگ بده‌یت به نوینه‌رانی شاره‌وانییه‌کان، له دوای هه‌ڵبژاردنی ئه‌وان، ئیدی ئه‌م نوێنه‌رانه ده‌نگ بۆ هه‌ڵبژاردنی به‌رپرسی هه‌ریمه‌کان ده‌ده‌ن، به‌رپرسانی هه‌ریمه‌کانیش که هه‌ڵده‌بژیردرین ده‌نگ به پاڵێوراوه‌کان بۆ به‌رپرسیاری چه‌ند هه‌ریمێک ده‌ده‌ن که ئه‌مانیش پێشتر ده‌نگیان بۆ دراوه خۆیان کاندید بکه‌ن نه‌ک خۆیان خۆیان کاندید بکه‌ن به‌ڵام ئه‌مان ئه‌گه‌ر له پاڵاوتن سه‌رکه‌وتن هه‌ندێکیان ده‌بنه ئه‌ندامی کۆمیته‌ی ناوه‌ندی پارته‌که، که  له دوانزده که‌سه‌یاتی پیک دێن و ئه‌مانیش به شێوه‌یه‌کی نهینی ده‌نگ بۆ پاڵیوراوانی سه‌رۆکایه‌تی ده‌ده‌ن، ئا به‌م چه‌شنه سه‌رۆکی کوبا هه‌ڵده‌بژیردریت"\nلاوانی کوبا له به‌ریتانیا\nبۆ ئێمه شه‌ره‌فێکی گه‌وره‌یه که لێره بین له‌گه‌ڵ به‌ڕیزتان کچی پیاوێکی خه‌باتگێری که‌م وێنه ، له ڕاستیدا ئێمه هیچ کیشه‌مان نییه له‌گه‌ڵ سیسته‌می دیموکراسی کوبا به‌ڵام پێمان باشه که سیسته‌می بازاڕی ئازاد و که‌رتی تایبه‌ت بێته کوباوه بۆ ئه‌وه‌ی پیشکه‌و‌تن بچێته ولاته‌که‌وه.\nئه‌لییدا" ئازیزه‌کانم کوبا سیسته‌می بازاری ئازد و که‌رتی تایبه‌تی هه‌بوو پێش شؤرشی کوبا، ئه‌و کاته‌ی که کوبا ببوه پیگه‌ی سه‌ره‌کی سه‌رمایه‌داره‌کان و هه‌واری یه‌که‌مینیان بوو که گه‌وره‌ترین قومارخانه‌ی جیهان له هاڤانادا بوو و تیایدا یاریان به چاره‌نووسی خه‌ڵکی کوباوه ده‌کرد. ئه‌و ده‌مانه خه‌ڵکی له برساندا پێکیاندا ده‌دا بۆ نان، کۆمه‌ڵگا دابه‌ش ببو به‌پیێ ناوچه و ناوچه‌گه‌ری، گه‌نده‌ڵی و سوکایه‌تی و نه‌بوونی مافی تاک و سه‌رکوتکردنی ئازدییه‌کانیش وه‌لاوه‌نێن جارێ به‌ڵام له‌و سیسته‌مه‌دا نیوه‌ی کۆمه‌لگای کوبی نه‌یانده‌توانی بخویننه‌وه و بنووسن و پاره‌ی چاره‌سه‌رکردنی ده‌رده ته‌ندروستیه‌کانیشیان نه‌بوو، خه‌ڵک ئه‌مه‌ی نه‌ویست ئه‌وه‌ش هه‌ر خه‌ڵکه که ئێستا به‌رگری له‌وه ده‌کات که به‌ده‌ستیان هیناوه.\nهه‌روه‌ها ئه‌وه ئیمه نین که جوانکاری سه‌رده‌ممان نه‌وێت ئه‌وه ئه‌و گه‌مارۆیه‌یه که له‌سه‌رمان ناهیڵێت هیج بێته کوباوه چونکه سه‌رمایه‌داران هۆشیارن له‌وه‌ی که کوبا هه‌مووشتیک ده‌کات که ئه‌و کاڵایانه به بێ به‌رامبه‌ر یاخود به نرخیکی زێده هه‌رزان وه‌ده‌ست بهینیت به‌ڵام ئه‌وان ئه‌مه قبوڵ ناکه‌ن له ترسی دابه‌زینی نرخی کالاکانیان له بازاڕی جیهانیدا، بۆیه پێم وانییه که ئاماده‌بین چاره‌نووسمان بخه‌ینه‌وه ژێر ده‌ستی ئه‌و دڕندانه. کاتێکیش خه‌ڵکی کوبا ته‌ماشای ئاماره‌کانی نه‌ته‌وه یه‌کگرتووه‌کان ده‌کات له به‌راورد به ژیان له هاڤانا و واشینگتۆن په‌ی به‌و راستییه ده‌به‌ن که چه‌نده پێویسته به‌رگری له ده‌ستکه‌وته‌کانیان بکه‌ن.\nئیستاکه پێنج رادیۆ به زمانی ته‌واوی ئیسپانی له‌گه‌ڵ که‌ناڵێکی ته‌له‌فزیۆنی بۆ پرۆپاگه‌نده‌ی بازاڕی ئازاد له‌لایه‌ن ئه‌مریکاوه ته‌رخان کراوه  بۆ کوبا له مایامیه‌وه په‌خش ده‌کات و له کوباش هیچ به‌ربه‌ستێک له په‌خشیان ناگیریت، چوونکه گۆرانی زۆر خۆش لێده‌ده‌ن (پیکه‌نینی ئاماده‌بوان)، به‌ڵام ئه‌م پێگه پرۆپه‌گاندیستانه‌ی راگه‌یاندن ته‌نانه‌ت بچوکترین کارلیکیان له‌سه‌ر خه‌ڵکی کوبا نییه ئه‌گینا ده‌بوایه ده‌نگێک له ناوخۆی کوبا هه‌تا ئیستا ئه‌م بانگه‌شه‌یه‌ی بکردبایه بۆ بازاڕی ئازاد و که‌رتی تایبه‌ت "\nهاوجنسه‌کانی یه‌کێتی کرێکاری بیناسازی -ئه‌ڵمانیا\nئێمه له رۆژنامه و میدیا هه‌واڵییه رۆژانه‌کاندا ده‌یخوینینه‌وه و ده‌بیستین که هاوجنسه‌کان هیج ئازادیه‌کیان له ووڵاتی کوبا نییه و ده‌خرێنه به‌ندیخانه‌کانه‌وه بۆ ئه‌م ئاکاره بایۆلۆجییه ؟\nئه‌لییدا " ڕێم بده بیرم بکه‌مه‌وه (به پیکه‌نینه‌وه) من نازانم ئه‌م میدیایانه ئه‌م هه‌واڵانه له کوێوه دێنن پاشان ئه‌وه‌ش جێگای دڵخۆشییه که ئه‌م شیوازه هه‌واڵانه درووست ده‌که‌ن چوونکه پێشتر کارامانه‌تر له‌م بواری په‌یوه‌ندیه دروستکراوانه‌دا کاریان ده‌کرد.\nهاوجنسه‌کان له وڵاتی کوبا ئازادن وه‌ک هه‌موو مرۆڤه‌کانی تری ئه‌و کۆمه‌ڵگایه بۆ زانیاریشتان نازانم ئه‌گه‌ر ئاگادار بن که کچه گه‌وره‌که‌ی فیدێڵ کاسترۆ هاوجنسه و ئیستا ئه‌ویش لێره‌یه (له ئینگلته‌ره) چوونکه هه‌فته‌ی داهاتوو ڤیستیڤاڵی جیهانی هاوجنسه‌کانه که له له‌نده‌نی پایته‌خت ساز ده‌درێت و ئه‌ویش بانگهیشت کراوه تا ڤیستیڤاڵکه بکاته‌وه و ووته‌ی خۆی له‌سه‌ر ئه‌م ئازادییه پیشکه‌ش بکات. ئیدی له ڕاستیدا نازانم ئه‌م هه‌واڵه‌یان له کوێوه هیناوه؟ باشه هیج هه‌واڵێکی تر نه‌بوو کارامانه‌تر درووستیان کردبایه وه‌ک پیشووتریان ؟ (پیکه‌نینی ئاماده‌بووان)\nله‌دوای ئه‌م ووته‌یه ئیلییدا هێرشی کرده سه‌ر ئه‌وانه‌ی که خۆیان ناوناوه رۆشنبیر و له خودپه‌رستی و هیپۆکراسی و به‌رنامه‌ی پوچ هیچی تریان نییه که پێشکه‌شی مرۆڤایه‌تی بکه‌ن\nووتی: " بوونه‌وه‌رێک په‌یدابووه که به‌داخه‌وه ناوی خۆی ناوه رۆشنبیر به داخه‌وه، که پێی وایه له هه‌مووان گرنگتره به‌ڵام بیری چووه که هه‌موو که‌سێک له‌سه‌ر ئه‌م زه‌وییه گرنگه! هیج که‌س له‌وی تر گرنگتر نییه، ئه‌م بوونه‌وه‌ره که به‌خۆی ده‌ڵێت رۆشنبیر له راستیدا که‌سایه‌تییه‌کی هیپۆکریته، بۆ نموونه دێت باس له پیس بوونی ژینگه ده‌کات به‌ڵام هه‌تاوه‌کو ئیستا سه‌ردانێکی جه‌نگه‌ڵه‌کانی ئه‌مازۆنی نه‌کردووه که سییه‌کانی هه‌ناسه‌دانی ئه‌م زه‌وییه‌ن و کۆمپانیا تایبه‌ته‌کان رۆژانه به هه‌زاران داری تیادا ده‌بڕنه‌وه و دانیشتوانی ئه‌و ناوچه‌یه‌شیان ده‌ر‌به‌ده‌ر و بێ ماڵ و حاڵ کردووه سه‌رباری ئه‌مه‌ش دێت له دووره‌وه بانگه‌شه بۆ بازاری ئازاد ده‌کات یان هه‌واڵێکی پوچ درووست ده‌کات بۆ تێرکردنی هه‌سته خۆپه‌رستیه‌کانی خۆی به‌داخه‌وه"\nله‌گه‌ڵ هاتنی باره‌ک ئۆباما و په‌یامی ئه‌و بۆ گۆران هیچ گۆرانکاریه‌ک روویداوه له په‌یوه‌ندی نیوان ئه‌مریکا و کوبا ؟\nئه‌لییدا " هه‌ڵبژاردنی ئۆباما ده‌ستکه‌وتێکی مێژوویی بوو له خه‌بات دژی ره‌گه‌زپه‌رستی وه به وه‌رچه‌رخانیکی میژوویی له قه‌ڵه‌می ده‌ده‌ین ده‌ستخۆشیش بۆ سه‌رکه‌وتنی ئۆباما له‌م خه‌باته‌دا . به‌ڵام سه‌باره‌ت به په‌یوه‌ندییه‌کانی ئێمه، وه‌ک هه‌میشه  هه‌وڵی خۆمان داوه بۆ نموونه ئۆباما داوای داخستنی گرتووخانه‌ی گوانتانۆمۆ و یه‌کلای کردنه‌وه‌ی که‌یسی گرتووه‌کانی کرد، ئێمه‌ش داوایه‌کمان پێشکه‌ش کرد که له ڕاستیدا گوانتانامۆ بای دورگه‌ی ئێمه‌یه و ئێوه داگیرتان کردووه به‌ڵام وه‌ڵامی ئه‌مه‌مان به ده‌ست نه‌گه‌یشته‌وه.\nسه‌باره‌ت به‌و پێنج هاوڵاتییه کوبییه‌ش که به لاوی له میامی گیران و به ناوی جاسوسیه‌وه هه‌تاوه‌کو ئیستاش له گرتوخانه‌کانی میامی به پیری ژیانیان به‌سه‌ر ده‌به‌ن، ئێمه داوای دادگایمان کرد که به پیێ ده‌ستووری ئه‌مریکا ره‌وای خۆیانه به‌ڵام له وه‌ڵامدا (نا) یه‌کی بێ هۆیان وه‌ڵام داینه‌وه بۆیه نه‌خێر سیاسه‌تی ده‌ره‌وه‌ی ئه‌مریکا په‌یوه‌ند به کوبا هه‌ر له جیگای خۆیه‌تی"\nله کۆتاییدا ئه‌لییدا سوپاسی ئامده‌بوانی کرد و شیعرێکی به زمانی ئیسپانی پێشکه‌ش کردین و دواتریش ئاماده‌بوان داوایان لێکرد ئه‌و گۆرانییه بڵێت که له‌گه‌ڵ شاڤیزی سه‌رۆکی ڤه‌نزوێلا و ئیڤۆ مۆرالێسی سه‌رۆکی بۆلیڤیا و ئۆرتێگای سه‌رۆکی نیکاراگیوا ووتویه‌تی له مانگی 6ی ساڵی پار که له بۆلیڤیا کۆبونه‌وه. ئه‌ویش گۆرانییه‌کی بۆ ئاماده‌بوان چڕی و هه‌ندیک له ئاماده‌بوان له‌گه‌ڵیان ده‌وته‌وه، دواتریش دوو کتێبی که باوکی نووسیویه‌تی بۆ ئیمه ئیمزا کرد، ئه‌وانیس رۆژانه‌ی ماتۆره‌که له‌گه‌ڵ رۆژانه‌ی بۆلیڤیه‌ک.\nPrevious حیزبی کاتبه‌سه‌رچوو، ڕێبه‌ری کاتبه‌سه‌رچوو\nNext گه‌شتێک بۆ ناوچه‌ی قه‌ڵاسێوکه و سوقاوشان


دوو كورتە چیرۆكی ئیتالۆ كالڤینۆ/ و. له ئینگلیزییه‌وه: باوه‌ڕ مه‌عرووفی - ئاماژه\nخانه / به شی ئه ده بی کوردی / دوو كورتە چیرۆكی ئیتالۆ كالڤینۆ/ و. له ئینگلیزییه‌وه: باوه‌ڕ مه‌عرووفی\nئاماژه ژوئن 17, 2016\tبه شی ئه ده بی کوردی, چیروکی کوردی 1 دیدگاه 739 بازدید\nمرۆڤی تەنھا و بێگانە لەم دوو چیرۆكەی كالڤینۆدا بە شێوەیەكی تایبەت خۆ دەنوێنێ. ھەر دوو چیرۆكەكە لە فەزایەكی نادیاردا، واتە لە شوێنكاتێكی بێ ناونیشاندا ڕوو دەدەن، ھیچ كام لە كەسایەتیەكان ناویان نیە و تەنھا لە ڕووی جۆری ھەڵسوكەوتیان و ئەو تەوسیفانەی لێیان كراوە، لێك جیا دەكرێنەوە. بەڵام كەسایەتیی سەرەكیی ھەردوو چیرۆكەكه خاڵێكی ھاوبەشیان ھەیە: ھەركیان غەوارەن. غەوارەبوون لە زۆر تێكستی ئەدەبیدا ڕەنگی داوەتەوە. لەم دوو تێكستەدا، بە تایبەتی، ئەم چەمكە بە شێوەیەكی تایبەت خراوەتە بەر چاو. لە چیرۆكی «هاوکاری»دا، كەسایەتیی یەكەم كەسێكی بێكار و وێڵە كە لەسەر شەقام و لە ناو كۆڵانان دەخولێتەوە. ئەم كەسە نە كارێكی تایبەتی ھەیە و نە بۆ شوێنێكی تایبەتیش دەچێ. كاتێك تەڤلی تاقمێك دەبێ، زوو لەلایەن ئەو گرووپەوە وەردەگیرێ و دەبێتە یەكێك لەوان، بگرە ھاوكاریشیان دەكا. سەرەتا تێكەڵی چەند كەسێك دەبێ كە دیارە دزن و گەرەكیانە دوكانێك تاڵان بكەن، لە ھەمان كاتدا، لەگەڵ پۆلیسەكانیشە. تێكەڵاوی و ھاوكاریی ئەم كەسە لەگەڵ ئەو دوو تاقمە دژبەرە بە جۆرێكە كە لە كاری ھیچ كامیاندا گۆڕانكاری درووست ناكا. ئەمە لە كاتێكدایە كە مرۆڤی غەوارە لە چیرۆكی «گای قەشان»دا بە ھیچ شێوەیەك تێكەڵی سیستەمی‌زاڵ نابێ. گای قەشان بە گایەك دەڵێن كە خۆی ڕەشە و خاڵێكی سپی بە ناوچاوانیەوەیە، بە جۆرێك كە لە دوورەوە لە چاو دەدا. ئەم كەسەش بە پێچەوانەی كەسایەتیەكانیتری چیرۆكەكە (كە ھەموویان دزن)، كابرایەكی چاكەكارە و دەست بۆ ماڵی كەس درێژ ناكا. ئەو چاكەكاریەشی دواجار دەبێتە ھۆی شێوانی سیستەمی‌باو و وا دەكا جۆرە سیستەمێكیتر درووست ببێ… .\nڕاوەستام، بزانم خەریكی چین.\nلە كۆڵانێكی چۆل بە شەو خەریكی كار بوون. پەنجەرەی پشتەوەی دوكانێكیان دەكردەوە.\nپەنجەرەكە لە قورسەكان بوو: بە مەڵغەیەك دەیانەویست لە بندا ھەڵی بكەنن، كەچی پەنجەرەكە لە جێی خۆی نەدەبزووت.\nلەو دەورە بۆخۆم دەخولامەوە. بە تەنێ بووم و بۆ جێیەكی تایبەتیش نەدەچووم. چووم دەستێكیان ڕەگەڵ بخەم. جێیان بۆ كردمەوە و دەستم دایە مەڵغەكە.\nبۆ ئەوەی ھاوئاھەنگ بین، دەنگم ھەڵێنا: «دەی یاڵڵا!» ئەوی لای ڕاستم ھەنیشكێكی تێكوتام و وتی: «بێدەنگ بە! شێت بووی! دەتەوێ پێمان بزانن؟»\nوەك بڵێی كارێكی ھەڵەم كردبێ، سەرێكم ڕاوەشاند.\nھێندە خەریكی پەنجەرەكە بووین، عارەقەمان دەردا. ئەما ئاخری بەرەو سەرێمان خوار كردەوە تا ھێندەی كونێكی گەورەی تێ كەوت بۆ ئەوەی پێیدا بچینە ژوورێ. چاوێكمان لە یەكتری كرد و بزەیەك نیشتە سەر لێومان. پاشان خۆمان تێخستە نێو دوكانەكە. ساكێكیان دایە دەستم تا ڕایگرم و ئەوان شتی تێ باوێن.\nدەیانگوت: «زوو كەن، تا پۆلیسی سەگباب پێی نەزانیوین!»\nمنیش وتم: «ڕاستە، بەڕاستی سەگباب و پیسن!»\nھەر چەند دەقە جارێك دەیانگوت: «سست، دەنگی زرمەی پێ بوو؟»\nگوێم ھەڵخست. بڕێكیش ترسابووم. وتم: «نا، كوا، دەنگ نایە!»\nیەكیان وتی: «ڕێك ئەو وەختەی پێت وایە نایەن، لێت وە ژوور دەكەون.»\nسەرێكم لەقاند و وتم: «دەبێ بیانتۆپێنی، تا عاقڵ بن!»\nپێیان وتم تا سەر كۆڵانەكە بچم، بزانم كەس دیار نیە. چووم.\nلە دەرەوە، لەسەر كۆڵانەكە، چەند كەس بە دیوارێكەوە نووسابوون و لە پەنا دەركەكەوە خۆیان حەشار دابوو. وردە وردە بەرەو لای من دەھاتن.\nئەوی پەنامەوە وتی: «لەو ژێرەوە دەنگە دەنگێك دێ، لەو كن دوكانانە.»\nوتی: «سەرت دانەوێنە، گێل و گەوج. بمانبینن، دیسان دەردەچن.»\nبە دیوارەكەوە خۆم دانەواند و وتم: «ھەر چاوێكی چكۆلەم لێكرد.»\nئەوی دیكەیان وتی: «ھێندە نین. ئەگەر جۆرێكیان دەورە بدەین نەمانبینن، ڕەحەت دەتوانین بیانگرین.»\nبە ڕەدیف دەچووینە پێشێ. لەسەر قامك دەڕۆیشتین و بە حاڵ ھەناسەمان ھەڵدەكێشا: ھەر بە چەند سانیە جارێك چاوێكمان لە چاوی یەكتری دەبڕی.\nوتم: «وا زوو ناڕۆن.»\nیەكیان وتی: «زۆر زۆرەكەی بە مردوویی وە چنگیان دێنین.»\nوتم: «جارێ وەختی نیە.»\nئەوی دیكەیان وتی: «لەو بیژووانە، چا چۆن خۆیان لە دوكانی خەڵكی داوێن!»\nمنیش بە تووڕەییەوە وتمەوە: «بیژوون، بیژوو!»\nڕێگەیان بۆ كردمەوە، بڕۆمە پێشێ و چاوێك لێ بكەم. چوومەوە نێو دوكانەكە.\nوتیان: «چاكمان ئەو گەمژانە، دیسان، بە كەر زانی.» بەڵام لە پڕ دەنگێك ھات: «ھۆی، ئەوە كێیە لەوێ؟» چراكان ھەڵبوون. توند دەستی یەكترمان گرت و خۆمان لە پەنای شتێك حەشار دا. ئەوانەیدی ھاتنە پشتەوەی دوكانەكە. ئێمەیان نەدی و گەڕانەوە. لە جێی خۆمان دەرپەڕین و وەك شێت دەرچووین. نەڕاندمان: «ھەڵێن با ھەڵێین!» من كە ھێواش ھەڵدەھاتم، كەوتمە دواوە. تێكەڵ ئەوانە بووم وا ئەمانیان ڕە پێ دەنا.\nوتیان: «زوو كە، ھەڵێ، خەریكین دەیانگەینێ.»\nلەم كۆڵانەوە بۆ ئەو كۆڵان بە دوایاندا ھەڵدەھاتین. ھاوارمان دەكرد: «لێرەوە وەرن، ئابێرەدا» و زۆر لێمان دوور نەبوون. دەماننەڕاند: «وەرن، ناتوانن ھەڵێن.»\nھێندە لێیان نزیك ببووینەوە، شان بە شانیان ھەڵدەھاتم. یەكیان وتی: «بژی، چاك ھەڵاتی. زوو كە، بێرەدا وەرە، خەریكین ونیان دەكەین.» لەگەڵی چووم. ھێندەی پێ نەچوو، لە ناو كۆڵانێك بە تەنێ مامەوە. یەكێك ھاتە سەر كۆڵانەكە و خولێكی خوارد و وتی: «وەرن، بێرەدا، دیتمن. زۆر دوور نەڕۆیون.» بڕێك لەگەڵ ویش ھەڵاتم.\nڕاوەستام پشوویەك بدەم؛ ھەموو گیانم عارەقە بوو. كەسم لە دەورە نەمابوو، چیدی گوێم لە ھات و ھاوار نەبوو. دەستم لە گیرفانم خستن و ھێواش ھێواش ھەنگاوم ھەڵێناوە، بە تەنێ، بە بێ ئەوەی بۆ شوێنێكی تایبەت بچم.\nوڵاتێک بوو کە دانیشتووانی هەموو دز بوون.\nشەوانە هەمووان بە دەستەکلیل و لەنتەرێکەوە لە ماڵەوە دەچوونە دەرێ و دزییان لە دراوسێکانیان دەکرد. کاتێک شەو درەنگان بە دەستی پڕ دەگەڕانەوە، دەیانبینی کە ماڵی خۆشیان دزی لێ کراوە.\nهەمووان بە تەبایی پێکڕا دەژیان، کەس هیچی لە کیس نەدەچوو، چونکە هەر کەسەو دزیی لەویدی دەکرد، ئەویدیش لە یەکێکی دیکە و… تا دەگاتە دواهەمین کەس کە ئەویش لە ماڵی کەسی یەکەمی‌دەدزی. مامەڵە کردن لەو وڵاتەدا بێ شک بریتی بوو لە فێل و فریودان لە لایەن هەر دوو لاوە، هەم کڕیار و هەم فرۆشیار. حکوومەت ڕێکخراوێکی جینایی بوو كە دزی لە خەڵكەكەی خۆی دەکرد و خەڵكیش بۆ ئەوەی بێبەش نەبن، بەردەوام فێڵیان لە حکوومەت دەکرد. ژیان بە ئارامی‌تێدەپەڕی، نە کەس هەژار بوو، نە کەس دەوڵەمەند.\nڕۆژێک، نازانین چۆن، پیاوچاکێک پەیدا بوو. شەوانە، ئەو کابرایە لەباتی ئەوەی تەلیس و لەنتەری دەست بداتێ و بڕواتە دەرەوە، لە ماڵەوە دەمایەوە و جگەرەی دەکێشا و ڕۆمانی خۆی دەخوێندەوە.\nدزەکان دەهاتن، بەڵام کاتێک دەیاندی چرای ماڵەکەی دایسێ، وە ژوور نەدەکەوتن.\nئەم شێوازە ماوەیەک درێژەی بوو: پاشان ناچار بوون بۆی ڕوون بکەنەوە کە تەنانەت ئەگەر بیهەوێ هیچ نەکا و هەر وا بژی، نابێ پێش به ئەوانیدی بگرێ و نەهێڵێ ئەوان هیچ بکەن. مانەوەی هەر شەوێکی وی لە ماڵەوە واتە سبەینێ بنەماڵەیەک هیچیان نابێ بیخۆن.\nئەو کابرایە نەیدەتوانی لە بەرامبەر بڕیاری ئەواندا بوەستێتەوە. بۆیە ئێواران دەڕۆیشتە دەرێ و سەر لە بەیانی، وەک ئەوانیدی، دەگەڕاوە بۆ ماڵەوە، بەڵام هیچی نەدەدزی. پیاوچاک بوو، کەسیش نەیدەتوانی نەیەڵێ پیاوچاک بێ. تا سەر پرد دەڕۆیشت و سەیری ڕووبارەکەی دەکرد کە لە بن پردەکەوە شەپۆلی دەدا. کاتێک دەڕۆیشتەوە بۆ ماڵەوە، دەیدی دزی لێ کراوە.\nلە ماوەی کەمتر لە یەک حەوتوودا کابرا قڕانێکی بۆ نەماوە، هیچی نەبوو بیخوا و ماڵەکەی بەتاڵ ببوو. بەڵام ئەم کێشەیە هێندەش گەورە نەبوو، چونکە خەتای خۆی بوو؛ نا، کێشەی گەورە ئەوە بوو کە ڕەفتاری وی ئەوانی دیکەی ئازار دەدا. ئاخر ئەو ئیزنی دەدا دزی لێ بکرێ، بەڵام بۆخۆی هیچی لە کەس نەدەدزی؛ بۆیە هەمیشە کەسانێک هەبوون کە کاتێک سەر لە بەیانی دەڕۆیشتنەوە بۆ ماڵەوە، دەیاندی ماڵەکەیان دەستی لێ نەدراوە و دزییان لێ نەکراوە: ئەو ماڵانەی ئەو کابرایە دەبوو دزییان لێ بکا و نەیدەکرد. هەر جارەو پاش ماوەیەک ئەوانەی شتیان لێ نەدەدزرا لەوانیدی دەوڵەمەندتر دەبوون و حەزیان لێ نەبوو ئیدی دزی بکەن. لەوەش خراپتر کاتێک بوو کە ئەوانەی دەچوونە جەستەی ماڵی کابرا پیاوچاکەکە، هیچیان لەو ماڵە بەتاڵە وە چنگ نەدەکەوت؛ هەر بۆیە هەژار دەبوون.\nبەم جۆرە، ئەوانەی دەوڵەمەند ببوون، وەکوو کابرای ڕاستگۆ شەوان دەچوونە سەر پردێ و سەیری ڕووبارەکەیان دەکرد. ئەم کارە بشێوی لێ دەکەوتەوە، لەبەر ئەوەی خەڵکێکی زۆر دەوڵەمەند دەبوون و خەڵکێکی زۆریش هەژار.\nدەوڵەمەندەکان دیتیان ئەگەر هەموو شەوێ بڕۆنە سەر پردێ، لە داهاتوویەکی نزیکدا ئەوانیش هەژار دەبن. بە بیریاندا‌هات: ‘با هەندێک لە هەژارەکان بە کرێ بگرین بۆ ئەوەی دزیمان بۆ بکەن.’ گرێبەستیان دانا و مووچەیان دابین کرد: هەڵبەت هێشتا هەر دز بوون و هێشتاش لە هەوڵی ئەوەدا بوون کڵاو لە سەر یەکدی بنێن. بەڵام، بەم جۆرە، خەڵکی دەوڵەمەند، دەوڵەمەند و دەوڵەمەندتر بوون و خەڵکی هەژاریش، هەژار و هەژارتر.\nهەندێک لە دەوڵەمەندەکان هێندە دەوڵەمەند ببوون کە بۆ ئەوەی هەر وا دەوڵەمەند بمێننەوە چیدی پێویستیان بە دزی کردن یا کەسانێک نەبوو دزییان بۆ بکەن. بەڵام ئەگەر هیچیان نەدزیبایە، هەژار دەبوون، لەبەر ئەوەی هەژارەکان لێیان دەدزین. هەر بۆیە پارەیان دەدا بە خەڵکی هەرە هەژار تا لە هەمبەر هەژارەکانی دیکەدا پارێزگاری لە ماڵ و سامانیان بکەن، کە ئەمەش واتە پێکهێنانی هێزی پۆلیس و کردنەوەی بەندیخانەکان.\nوەها بوو کە پاش تەنها چەند ساڵ‌هاتنی ئەو پیاوچاکە، خەڵکی چیدی باسی چوونە دزی و دزی کردنیان نەدەکرد، بەڵکوو لە دوو چینی دەوڵەمەند و هەژار دەدوان؛ کەچی هێشتاش هەموویان هەر دز بوون.\nتەنها پیاوچاکی ناویان هەمان کابرای غەوارە بوو، کە زۆر سادە، لە برسان مرد.\nئیتالۆ كالڤینۆ باوه‌ڕ مه‌عرووفی کورته چیرۆک\t2016-06-17\nبرچسبئیتالۆ كالڤینۆ باوه‌ڕ مه‌عرووفی کورته چیرۆک\nژوئن 19, 2016 در 9:36 ب.ظ\nوێڕای دەس خۆشی و ماندو نەبینی زۆر سپاست دەکەم بۆ ئەم کورتە چیڕۆکانە بەڕاستی خۆش و سرنج ڕاکێشن.


جەلال دەباغ: بایکۆتی کاڵاو هەموو بەرهەمەکانی تورکیا- لەگەڵ باس و شیعرەکانی گەورە شاعیری تورکیاو جیهان(نازم حیکمەت). – WTARIKURD\nجەلال دەباغ: بایکۆتی کاڵاو هەموو بەرهەمەکانی تورکیا- لەگەڵ باس و شیعرەکانی گەورە شاعیری تورکیاو جیهان(نازم حیکمەت).\nلەگەڵ خەڵکێکی زۆری کوردستانی گەورەدا بایکۆتی هەموو شتێکی رێژیمی دیکتاتۆرو کۆنەپەرستی تورکیام کردووە، چونکە هێرشێکی سەربازیی ناڕەوای دەستدرێژکارانەی بردۆتە سەر خۆرئاوای کوردستان و، چونکە پەرلەمانتارو پێشکەوتنخوازانی کوردو تورک دەستگیردەکات و لە زیندانەکاندا ئازاریان دەدات، چونکە سەرۆک شارەوانییە کوردەکان کە بۆ ئەو پۆستانە هەڵبژێردراون لادەبات و بەپێی “دیموکراسیی” ئاخرزەمانی دەسەڵاتدارانی تورکیا ” قەیومیان!” بۆ دادەنێت و، چونکە هەڕەشەی داگیرکردنی سەربازیی موسڵ و کەرکوکی کوردستانی باشووردەکات..\nنازم حیکمەت 1902- 1963\nنازم حیکمەت لەساڵی1902دا لە (ساڵۆنیک) لەدایکبووەو لە سێی حوزەیرانی ساڵی 1963دا کۆچی دوایی کردووە. بەتاوانی نووسینی شیعری شۆڕشگێڕانەو بڵاوکردنەوەی بیروباوەڕی کۆمونیستی نزیکەی 17 ساڵ لە بەندیخانەکانی تورکیادا بەندکراوەوئەشکەنجە دراوەو ڕەگەزنامەی تورکیی لێسەندراوەتەوە. لەسەرەتای ساڵی 1951داو لەکاتێکدا باری تەندروستیی زۆر مەترسیداربووەو بۆ داوای ئازادکردنی، مانگرتنی لە نانخواردن راگەیاندووە.\nلە هەموو دنیادا بەگەرمی داوای ئازادکردنی کراوە بەتایبەتی لەلایەن گەورە نووسەرو شاعیرو فەیلەسوف و بیرمەندو هونەرمەندە ناسراوەکانی جیهانەوە وەک: سارتەر، ئاراگۆن، نیرۆداو پێکاسۆ..تاد. لە ژێر زەبری ئەو داواکارییانەدا دەسەڵات ناچاربووە لە بەندی ئازادی بکات بەڵام خراوەتە ژێر چاودیری و دانیشتنی بە زۆرەوەو ویستویانە لەناویببەن تا توانیویەتی لە حوزەیرانی 1951دا ڕابکات و لە یەکێتییی سۆڤیەت ببێتە پەنابەر.\nکاتێک لەکۆتایی 1962دا لە رۆمانیا چوومە هاوینەهەواری(سینایا) بۆ پشودان و حەسانەوە ، گوتیان نازم حیکمەتیش، کە لە مۆسکۆوە هاتبووە سەردانی رۆمانیا، لەم هاوێنە هەوارەیە. هاوڕێیەکی پێشکەوتوو لە پارتی کرێکارانی رۆمانیا بە یارمەتیی وەرگێڕێک ئێمەی بە یەکتری ناساندو گوتی ئەمە هاوڕێیەکی حیزبی شیوعی عێڕاقە.\nمن هەر لە رۆمانیابووم و خوێندکاری پەیمانگەی زانستە کۆمەڵایەتییەکانی بوخارست بووم کە لەساڵی 1963دا بەداخەوە بیستم ئەو شاعیرە گەورەیە لەتەمەنی 61 ساڵیدا کۆچی دوایی کردووەو لە مۆسکۆ لە گۆڕستانی مەزنەکاندا نێژراوە.\nشایانی باسە دوای 46 ساڵ لە کۆچی دوایی، لەساڵی 2009دا بە بڕیاری سەرۆکوەزیرانی ئەوکاتی تورکیا ڕەگەزنامەکەی بۆ گێڕدراوەتەوە.\nئەم خەونە دەبینم.\nلە دووی دەچم و دەگەڕێم.\nخەمباریش – بە تەن\nخەونە مەزنەکەم – ئازادیی وڵاتەکەمبوو\n1- وەرگێڕ لەرۆمانیا 1963\n2- نازم حیکمەت\nسەرچاوە: جەودەت هوشیار- في حضرة ناظم حکمت. الصباح الجدید- نیسان 2016\nLatest posts by جەلال دەباخ (see all)\nجەلال دەباغ: شیعرێکی مەحمود دەروێش لەسەر دایک. - 2020-12-04\nجەلال دەباغ: یادێکی هاوڕێی دێرینم، گەورە نووسەری کورد محێدین زەنگنە. - 2020-04-18\nجەلال دەباغ: بایکۆتی کاڵاو هەموو بەرهەمەکانی تورکیا- لەگەڵ باس و شیعرەکانی گەورە شاعیری تورکیاو جیهان(نازم حیکمەت). - 2019-12-10\nئامانج نەقشبەندی: شر البلیة ما یضحك.


حه‌لبوسى و باڵیۆزى ئه‌مریكا جه‌ختیان له‌پاراستنی ئاسایشی نێردە دیبلۆماتیەكان\nالأحد 27 أيلول 2020 - 20:44\nمحەمەد حەلبوسی سەرۆكی ئەنجومەنی نوێنەران، ئەمرۆ یەكشەممە، پێشوازی كرد لە ماسیۆ تۆلەر باڵیۆزی ئەمریكا لە عێراق.\nنوسینگه‌ى راگه‌یاندنى سه‌رۆكى ئه‌نجومه‌نى نوینه‌ران له راگه‌یاندراوێكدا كه ده‌ستى ئاژانسى هه‌واڵى عێراقى(اه‌ع)كه‌وتووه رایگه‌یاند:"لەدیدارەكەدا حه‌لبوسى و تۆله‌ر گفتوگۆیان سەبارەت بە پەیوەندی دۆستانەی نێوان هەردوو وڵات و دوا پێشهاتەكانی سەر گۆڕەپانی عێراق و نێودەوڵەتی كردووه".\nجه‌ختكرایەوە "لەسەر پاراستنی ئاسایشی نێردە دیبلۆماتیەكان لە دوبارەبوونەوەی بە ئامانج گرتنیان، و كاركردن بۆ سەپاندنی دەسەڵاتی دەوڵەت و یاسا و بەدیهێنانی سەقامگیری".\nلای خۆیەوە باڵیۆزی ئەمریكا پشتیوانی وڵاتەكەی نیشاندا بۆ حكومەت و گەلی عێراق لە بەرەنگاربوونەوەی قەیرانەكان و تەئكیدی كردەوە لەسەر بەردەوامبوونی هاریكاری نێوان هەردوو وڵاتی دۆست بەپێی بەرژەوەندییەكانی هەردوولا.


کاربەدەستێکی نەتەوە یەکگرتووەکان: ئێستا کاتی تاوتوێکردنی بابەتی مافەکانی مرۆڤە لە کۆریای باکور\nی مانگی شه‌ش ١٧, ٢٠١٨\nبەهۆی نیگەرانییەکان لەسەر ئەوەی لە میانەی بەیاننامە هاوبەشەکەی کە پاش کۆبونەوە مێژووییەکەی واشنتۆن و پیونگیانگ بڵاو کرایەوە باسی مافەکانی مرۆڤی تێدا نەبوو، نوێنەری تایبەتی نەتەوە یەکگرتووەکان لەسەر کۆریای باکور دەڵێت " لە ئێستادا کاتی ئەوەیە ئەمەریکا فشار باخاتە سەر ڕێبەری کۆریای باکور کیم جون ئون بۆ ئەوەی دەست بکات بە وتووێژ کردن لەگەڵ کۆمەڵگەی نێونەتەوەیی بۆ باشکردنی ژیانی خەڵکی لە کۆریای باکور."\nتۆمس ئۆجەی کوینتانا ڕاپۆرتنوسی تایبەتی نەتەوە یەکگرتووەکان لەسەر کۆریای باکور دەڵێت " تەنها دەستەواژەی لە بەیاننامە هاوبەشەکەدا هاتوو کە دەشێ بیبەستمەوە بە مەسەلەکانی مافەکانی مرۆڤ وشەی 'خۆشگوزەرانی' بوو کە هەردوو سەرۆک ڕێککەوتوون لەسەر ئاشتی و خۆشگوزەرانی و ئاسایشی نیمچە دوورگەی کۆریا."\nئەو بەیاننامە هاوبەشە ڕۆژی سێشەممە لە دوورگەی سینتۆسای سینگاپور درەکرا، کە بریتییە لە چوار خاڵی کە وشنتۆن و پیونگیانگ قائیل بوون بە ئاسایی کردنەوەی پەیوەندییەکانی نێوان هەردوو وڵات و بە دەستهێنانی ئاشتی لە نیمچە دورگەی کۆریا، دووپاتکردنەوەی بەڵێنەکانی کۆریای باکور بۆ بەتەواوەتی داماڵینی چەکی ناوکی و بڕیاردان لەسەر چاککردنەوە و گێڕانەوەی پاشماوەکانی زیندانیانی جەنگی شەڕی کۆریا.\nبەڵام هیچ وردەکاریەکی لەسەر ئەوە تێدا نەبوو کە پێویستە کۆریای باکور هەنگاو بنێت بۆ باشکردنی مافەکانی مرۆڤ لە وڵاتەکە.\nکوینتانا گوتیشی ئەو ڕەشەی بەهۆی کۆبونەوەکە دروست بووە دەبێت مەسەلەی مافەکانی مرۆڤ ل کۆریای باکور بهێنێتە بەرباس.\nئەو گوتی " ئەمە کاتیەتی . ئێستا ڕێبەرایەتی کۆریای باکور و حکومەتەکەی دەخوازێت وڵاتەکەی ئاسایی بکاتەوە، دەخوازێت ببێت بە ئەندامێکی ڕێزلێگیراوی نەتەوە یەکگرتووەکان. جا دەبێت هەڵوێستی خۆیان لەسەر مافەکانی مرۆڤ بگۆڕن و دەست بکەن بە پرۆسەی دیالۆگ و تواوتوێکردن."


قایمقامیەتی ھەولێر لەسەر ڤیدیۆیەکی جیهان هاشم ڕوونکردنەوە دەدات\nگرتە ڤیدیۆکەی جیهان هاشم\n2021.01.01 - 16:17\nقایمقامیەتی قەزای ناوەندیی هەولێر روونکردنەوەیەکی لەبارەی ئارایشتگایەکی خانمان بڵاوکردەوە و رایگەیاند، کردنەوەی ئەو ئارایشتگایە و لە هەمان رۆژی داخستنی، هەواڵێکی بێ بنەمایە و دوورە لە راستییەوە، دەشڵێت، جیهان هاشم خاوەنی ئارایشتگاکە نییە و تەنها کاری ڕیکلام دەکات.\nلە ڕاگەیەندراوێکدا قائیمقامییەتی قەزای ناوەندیی هەولێر ڕایگەیاند، " بە پێویستمانزانی ڕوونکردنەوەیەک بدەین لەسەر ھەندێک کەس و پەیجی سۆشیال میدیا ، کە ھەواڵی بێ بنەماو دوور لەڕاستی و چەواشەکاری بڵاودەکەنەوە ، لەبارەی داخستنی سەنتەری تەجمیل و صالۆن beauty box (KA) لەشاری ھەولێر، کە گوایە دوای داخستنی ئەو ئارایشتگایە لەلایەن قایمقامیەتی ھەولێر لەھەمان ڕۆژدا کراوەتەوە ."\nئاماژەی بەوەشكردووە، "بۆ بەرچاو و ڕوونی ھەموولایەک ھەرشوێنێک لەلایەن قایمقامیەتی ھەولێرەوە دادەخرێت، بۆ ماوەی چەند ڕۆژێك دوای وەرگرتنی ڕێکاری پێویست و سزای پێبژاردن، بە پێی بەیانی ژمارە 52ی ساڵی 2020 ی وەزارەتی ناوخۆ کەلە 2020.10.24 دەرچووە ، مامەڵە لەگەڵ سەرجەم ئەو شوێنانە دەکرێ کەوا دەبنە ھۆی دروستبوونی قەرەباڵغی بەرکەوتنی ھاوڵاتیان، ئەم ئارایشتگایەش داخرا وەک شوێنەکانی تر سزای پێبژاردنی بۆ کرا بە بڕی یەک ملیۆن دینار، ھەروەھا بەڵێننامەی لێ وەرگیرا پابەندی سەرجەم ڕێنماییەکان بێت."\nلە ڕاگەیەندراوەکەدا ئەوەش هاتووە، "بۆ زانیاری زیاتر ئەو ئارایشتگایە ھی کەسێکە کە ناوی لەگرێبەستی ھاوپێچ و پسوولەی سزادان ھاتووە، ئەو کەسەی لە گرتە ڤیدیۆکەیەوە دەرکەوتووە، تەنھا بۆ کاری ڕێکلام لەو شوێنە بووە."\nئەوەش لەکاتێکدایە، لە چەند ڕۆژی ڕابردوودا گرتەیەکی ڤیدیۆیی لە تۆڕە کۆمەڵایەتییەکان بڵاوبووەوە کە جیهان هاشم بڵاویکردووەتەوە و دەڵێت، "با بزانین ئارایشتگاکە داخراوە یاخود نا؟" دواتریش دەچێتە نێو ئارایشتگاکە و ئارایشتگاکە کراوەتەوە.\nتەندروستی ڕوونکردنەوە دەدات لەسەر تۆمارکردنی توشبوون بە کۆرۆنای نوێ\n2021.01.11 - 20:52\nڤیدیۆیەکی شۆکهێنەر، یاریزانێکی بەڕازیلی لەناو یاریدا جەڵتە لێی دەدات و دەمرێت\n2021.01.08 - 15:17\nڤیدیۆیەکی نوێی ساتی کوژرانی قاسم سولەیمانی بڵاوکرایەوە\n2021.01.03 - 09:18\nکۆمپانیای کیا لۆگۆ و دروشمی براندی جیهانی گۆڕی\n2021.01.11 - 20:19\nتەندروستیی جیهانى: ئاماژەکانى سەرکەوتن بەسەر کۆرۆنادا دەرکەوتووە\n2021.01.03 - 13:49\nنیوزلەندا بەر لە هەموو جیهان پێى نایە ساڵى نوێوە\n2020.12.31 - 15:28\nبەهێزترین و گەورەترین منداڵى جیهان کۆچى دوایى کرد\n2020.12.30 - 23:21


خەرمانەیەک ئەزموون و داهێنانی بە خۆیەوە بینەوە. ئەحمەد شێربەگی – Giareng\nئەمسال گیارەنگ جێژنی دەساڵەی خۆی دەگرێ و مۆمی تەمەنی دە ساڵ کارو تێکۆشانی خۆی دادەگیرسێنێ ، لە دە ساڵەی ژیانی ماڵپەڕێکی ” ساوای نەبوورای کرچ و کاڵ دا ئێستا چاومان بە گیارەنگ”ێکی باڵا بەرزی گەردەن کێلی شۆخ و شەنگ دەکەوێ کە خەرمانەیەک ئەزموون و داهێنانی بە خۆیەوە بینەوە.” گیارەنگ” ێک کە بۆتە باخچەیەکی رازاوە وپڕە لە گوڵی بۆنخۆشی کێویلکەی چیاکانی کوردستان…\nدیارە بەرێوەبردنی ماڵپەرێکی ئەڵێکترۆنیکی پێویستی بە شارەزایی و پسپوڕی و توانایەکی باش و پشوویەکی درێژ هەیە … ئەگەر ‘گیارەنگ”یش وەکوو مێدیایەک پێناسە بکەین و بیخەینە بەر مەحەک و نمرەی پێبدەێن، بەدڵنیایی لەو تاقیکاری یەدا سەرکەوتوو هاتۆتە دەر و توانیوێتی جێگای خۆی لە ریزی ماڵپەرەسەرکەوتوەکاندا بکاتەوە . بەڵام ئەمە بەتەنیا بەس نێ کە بڵیین ”گیارەنگ” مالپەرێکی کامیل، پوخت، بێ نوقسانە و هیچ عەیب وئیرادێکی لەسەر نێ. ”گیارەنگ” یش وەکوو بەشی هەرەزۆری ماڵپەرەکانی دیکەی ئەلێکترۆنیکی کە رۆژانە سەردانیان دەکەین لە ژێر تەئسیر و کارتێکەریی بیرێکی تایبەتی دا یەو ڕوانگەیەکی تایبەت بە خۆی وێنا دەکا. هیوادارم ماڵپەری ”گیارەنگ” لە دەسپێکی دەهەمین ساڵی ژیانی خۆیدا زۆرتر ببێتە رچە شکێن و بایەخ بە مێدیایەکی ئازاد و تریبوونێکی هەموو بیرەکان بدات، لەبەر ئەوەی کورد لە سەردەمی ئیستا دا پێویستی بە مێدیایەکی ئەوتۆیە کە ببێتە پەلکە زێرینەیەک لە هەموو رەنگەکان و لە هەموو دەنگەکان…… ئەوەش لە سەرەتا دا زەحمەت خۆی دەنوێنێ بەڵام ئەگەر تۆلێرانس و تەحەموولی لەپشت بێ و باوەرمان بە بیری ئازاد هەبێ لە کۆمەڵگا دا زوو جێ دەکەوێ وبەدڵنیایی وەکوو ئاوێنەیەکی باڵانوێنی لێدێ و هەموو کەس خۆی تێدادەبینێتەوە.\nبە پێی ئەو تێکنۆلۆژی یە خێرا و سەر سوور‌هێنەرەی مرۆڤی ئەمرۆ لەباری پێوەندی یەکان و بەجیهانی بوون لەگەڵی بەرەوروویە ئێمەش دەبێ هەو ڵ و تێکۆشانەکانمان لەم راستایە دا بێ بۆ ئەوەی لەو پێشکەوتنە خێرایە وەدوا نەکەوین. جیلی ئیستا بابەتی سەردەمیانە و نوێی گەرەکە، ئەوەش وامان لێدەکات کە بۆ راکێشانی سەرنج وڕوانگەکانیان لەبیری دابین کردنی ئەو نوێگەرایی و داهێنانەیان دابین. هەربۆیە ماڵپەری ”گیارەنگ”یش نیازی بەوە هەیە شێوازو قەوارەیەکی نوێ بە خۆی بگرێ و لە دەهەمین ساڵی تەمەنی خۆی دا بە روخسارێکی نوێ ودیزاینێکی نوێ دەرکەوێ…\nلە زۆربەی هەرە زۆری ماڵپەرە ئەلێکترۆنیکەکان داخوێنەر کە سەردانی دەکا و سەنگ وسووکی بابەتەکان دەکا گۆشەیەک بۆ بیرو بۆچوونەکانیان تەرخان کراوە کە پێوەندی خۆیان لەم رێگایەوە لە گەڵ ئەو ماڵپەرە پتەوتر بکەن. هەربۆیە ماڵپەری ”گیارەنگ” خوێنەرەکانی لەم بیرو بۆچوونانە بێ بەش کردوە. ئەگەر کارگێرانی ماڵپەری گیارەنگ ئیمکانی ئەوەیان بۆ دەرخسێ بە کردنەوەی گۆشەیەکی ئاوا ببنە پردێک لە نێوانی خۆیان و خوێنەرەکانیان ، بەدڵنیایی یارمەتێکی گەورە بە دەوڵەمەند کردنی ماڵپەڕەکەیان دەدەن.\nلە کۆتایی دا وێرای پیرۆزبایی گەرم و لە کانگای دڵمەوە بۆ کارگێرانی ماڵپەری خۆشەویستی ”گیارەنگ” بەتایبەتی بۆ خزم و دۆست و هاوڕێی چەندین ساڵ خەبات و بەرخۆدانم کاک حەمە رەسووڵی تێکۆشەرو خەباتکار، هیوای بەردەوامی و سەرکەوتنی هەرچی زیاتری ماڵپەری رەنگینی ”گیارەنگ” بە ئاوات دەخوازم .هیوادارم مۆمی تەمەنی ” گیارەنگ” هەروا بڵێسەی بێ و رووناکیدەر و ڕی نیشاندەربێ…


سەرۆکی لا لیگا لەمێسی بێ منەتە · Kurdsport\nدەستپێک/هەواڵ/سەرۆکی لا لیگا لەمێسی بێ منەتە\nسەرۆکی لا لیگا لەمێسی بێ منەتە\n251 کەمتر لە خولەکێک\nلەکاتی هەوڵەکانی لیۆنێل مێسی بۆ رۆیشتن لەبارسێلۆنا پشتگیری خاڤێر تێباسی سەرۆکی لا لیگا لەیانە کەتەلۆنیەکە وا لێکدرایەوە کەئەوان لەبەرژەوەندی مادی خۆیان نایانەوێت مێسی بڕوات نەک بەرگری لەلایەنی هەق بکەن و دژی ناهەق بۆستنەوە.\nبەڵام ئێستا کەئاگرەکە کوژاوەتەوە و دوکەڵیش نەماوە تێباس دەڵێ رۆیشتنی مێسی هیچ کاریگەرییەکی نەدەبوو لەسەر مافی پەخشی یارییەکانی لا لیگا چونکە ئێمە تا وەرزی ٢٠٢٣-٢٠٢٤ گرێبەستمان کردووە و مافی یارییەکانمان فرۆشتووە.\nئەم قسانەی سەرۆکی لا لیگا وەک بێ منەتییەک تەماشا دەکرێت بەرامبەر بەمێسی کە ئەو یاریزانە رۆڵێکی گەورەی هەیە لەسەر ئەو پارە و گرێبەستانەی بۆ یەکێتی تۆپی پێی ئیسپانیا و دەستەی بەڕێوەبردنی لا لیگا دێت بەرامبەر پەخشی یارییەکانی خولەکە.\nرۆژنامەنووسە وەرزشییەکەی دهۆک کۆرۆنای تێپەڕاند\nهارون و فه‌رحان گه‌یشتنه لوبنان و چاوه‌ڕوانن به‌ره‌و سوید بفڕن


حكوومەتی هەرێم دامەزراوەیەكی ״نایاسایی״ درووست دەکات |\nHome سەرەکی حكوومەتی هەرێم دامەزراوەیەكی ״نایاسایی״ درووست دەکات\n״بۆ شاردنەوەی داهاتی نەوتە״\nئەنجوومەنی وەزیرانی هەرێم پێشنیاری دامەزراندنی یەكەیەك دەكات بۆ كۆكردنەوەی قەرز و داهاتە بانكیی و نەوتییەكان، ئەمەش بە كارێكی ״نایاسايی״ دادەنرێت و ئاماژە بەوە دەکرێت لە کاتێکدا پەرلەمان و چاودێری دارایی و لیژنەی باڵای نەوت و گاز هەیە دامەزراندنی ئەو دامەزراوەیە بۆ شاردنەوەی هەڵەكانی ئیدارەدانی نەوت و داهاتە.\nلە كۆبوونەی 17ی ئەم مانگەدا، ئەنجوومەنی وەزیران پێشنیاری دامەزراندنی یەكەیەكی بە ناوی بەڕێوەبەرایەتیی بەڕێوەبردنی قەرزی گشتیی و پابەندە داراییەكانی هەرێم ڕاگەیاند، بە پێی ڕاگەیەنراوی كۆبوونەوەی ئەنجوومەنی وەزیران بێت مەبەست لە دامەزراندنی ئەو یەكەیە ڕێكخستنەوە و بەڕێوەبردنی ئەو قەرزە گشتیانەیە كە لە ئەستۆی حكوومەتی هەرێمدان، لەگەڵ پابەندە داراییەكانی دیكەی وەك شایستەی دارایی بەڵێندەران و كۆمپانیاكان و بانكەكان، لەگەڵ ئەوەشدا ئەو یەكەیە پارەكانی پێشەكی فرۆشتنی نەوت لە خۆ دەگرێت بە جۆرێك سەرجەم ئەو داهاتانە تۆمار دەكرێن و پلانی بەڕێوەبردن و ڕێكخستنیان دادەنرێت.\nبەهار مەحموود، ئەندامی لیژنەی یاسایی لە پەرلەمانی كوردستان بە ״ئاژانس״ی وت: ״حكوومەتی هەرێم دەتوانێت بەڕێوەبەرایەتیی قەرز و پابەندە داراییەكان دابمەزرێنێت بۆ كۆكردنەوەی قەرز تێیدا، بەڵام نابێت لە بەڕێوەبەرایەتی زیاتر بێت و جگە لە پارەی قەرز نابێت هیچ داهاتێكی تری تێدا بێت.״\nئەگەر ئەو بەڕێوەبەرایەتییە بەڕێوەبەرایەتیی گشتی بێت دەبێت پەرلەمان متمانەی پێ بدات و لە ژێر چاودێریی پەرلەماندا بێت. بەهار مەحموود وای وت.\nبە پێی یاسای ژمارە 7ی ساڵی 2015ی تایبەت بە ڕاكێشانی مایە لە ڕێگای قەرزكردن لە هەرێمی كوردستان، حكوومەتی هەرێم دەسەڵاتی پێ دراوە بە دامەزراندنی بەڕێوەبەرایەتییەك بۆ قەرزكردن و دانەوەی قەرزەكان، بەڵام ئەو بەڕێوەبرایەتییەی حكوومەت پێشنیاری كردووە دەسەڵاتی زۆری پێ دراوە و هاوشانی وەزرات و دەستەكان دەسەڵاتی هەیە.\nڕێواز فایەق، ئەندامی لیژنەی پیشەسازیی و وزە و سەرچاوە سرووشتییەكان لە پەرلەمانی كوردستان، ئاشکرای کرد، دامەزراندنی یەكەیەكی لەو شێوەیە بە دەسەڵاتی زۆرەوە كارێكی نایاساییە و پێویستی بە یاسایە و دەڵێت: ״نابێت ئەو دامەزراوەیە بە هیچ جۆرێك داهاتی نەوتی تێدا دابنرێت ئەوە كاری سندوقی داهاتی نەوت و گازە.״\nئەو بە ״ئاژانس״ی وت: ״ئەمە جگە لە سەرلێشێواوی حكوومەت هیچی تر نییە، هەموو وەزارەتەكان بە پێی سەڵاحیاتیان دەتوانن ئیشی خۆیان بكەن و پلان دابنێن، نەك دامەزراوەیەك درووست بكرێت لە كاتێكدا ئەو ئەركەی بۆی درووست دەكرێت خاوەنی هەیە.״\n״حكوومەت ئامانجێكی هەیە بۆ شاردنەوەی هەڵەكانی ئەگینا ئەم دامەزراوەیە ناتوانێت كێشەكان چارەسەر بكات، درووستكردنی هەر دامەزراوەیەكی بەدیل بۆ دامەزراوە شەرعییەكان كە بێدەسەڵات كراون جۆرێكە لە گەندەڵی و بە هەدەردانی سامانی گشتی״ ڕێواز فایەق واى وت.\nلیژنەی نەوت و گاز تا ئێستا تەنها وەک ناو بوونی هەیە و هیچ کار و چالاکییەکایان نییە، لە لایەکی تریشەوە پەرلەمانی کوردستان پەک خراوە و چاودێری داراییش ئیشەکانی بە سستی بەرەوپێش دەڕۆن.\nبەیار تاهیر، ئەندامی فراكسیۆنی پارتی لە پەرلەمانی كورستان، بە ״ئاژانس״ی وت: ״دەستەی كارگێڕیی سندوقی كوردستان بۆ داهاتە نەوتیی و گازییەكان دانەمەزاروە كە پێویست بوو پەرلەمان متمانەیان پێ بدات، بەڵام پەرلەمان پەكی كەوتووە و ئەو سندقە بوونی نییە تا داهاتی نەوت و گازی تێدا دابنرێت بۆیە داهات لە دامەزراوەیەكی تر دادەنرێت.״\nوتیشی: ״حكوومەت بە هۆی كارانەبوونی پەرلەمانەوە نەیتوانیوە بە یاسا ڕێكیان بخات بۆیە ناچارە ئەو دامەزراوەیە دابمەزرێنێت و داهاتەكانی تێدا كۆ بكاتەوە هەرچەندە نایاساییە، بەڵام ئەوەش هەیە كە ڕێگەیەكی ناچارییە.״


:: AM:03:02:14/12/2019 \nكۆمپانیای مارسیدسی ئه‌ڵمانی زانیاری له‌باره‌ی نوێترین ئۆتۆمبێلی خۆی به‌ناوی GLA بڵاو كرده‌وه، به ئۆتۆمبێلێكی پێشكه‌وتوو و ئابووری داده‌نرێ، هاوشێوه‌ی ئۆتۆمبێله گرانبه‌هاكانی مارسیدسیش نییه، به‌ڵكوو به نرخ و تایبه‌تمه‌ندی گونجاو بۆ خه‌ڵكی ئاسایی دروستكراوه.\nئه‌و ڤێرژنه نوێیه‌ی ئۆتۆمبێلی گی ئێل ئه‌ی قه‌باره‌ی تایه‌كه‌ی گۆڕانكاری به‌سه‌ردا هێنراوه، هاوكات دیزاینی ده‌ره‌وه‌ی زۆر شیك و جوانتر كراوه، لایته‌كانی پێشه‌وه‌ی زۆر پێشكه‌وتوو و به گشتیش درێژی ئۆتۆمبێله‌كه 10 سانتیمه‌تر له ڤێرژنه‌كانی پێشوو درێژتر كراوه.\nگونجاوترین و هه‌رزانترین ئۆتۆمبێل ده‌خاته بازاڕه‌وه\nسیسته‌می كارپێكردنی كاره‌بای و ساردی و گه‌رمی ته‌نانه‌ت له كوشنه‌كانیشی بوونی هه‌یه و شاشه‌یه‌كی پێشكه‌وتوو و به‌هێزترین تایبه‌تمه‌ندییه‌كانی ده‌نگ و ڕه‌نگی تێدا دانراوه، جیا له شاشه‌ی به‌رده‌م شوفێر كه قه‌باره‌كه‌ی 10.2 ئینجه و شاشه‌ی مه‌ڵتی میدیایش قه‌باره‌كه‌ی حه‌وت ئینج ده‌بێت.\nئه‌و ئۆتۆمبێله سه‌ره‌تا له ئه‌وروپا بڵاو ده‌بێته‌وه و بزوێنه‌رێكی ئابووری و كه‌م تێچووی هه‌یه كه ته‌نیا 1.33 لیتر ده‌خوات و هێزی ڕاكێشانی 163 ئه‌سپی هه‌یه و ده‌توانرێ له ماوه‌ی 8.7 چركه‌دا خێرایی بۆ 100 كیلۆمه‌تر له سه‌عاتێك به‌رز بكرێته‌وه، تا ئێسته‌یش به فه‌رمی نرخه‌كه‌ی ڕانه‌گه‌یه‌نراوه، به‌ڵام پێشبینی ده‌كرێ بگاته نزیكی 20 هه‌زار دۆلاری ئه‌مه‌ریكی.


بروخێ حکومەت!!! - شێركۆ حه‌بیب\nماوەیەکە بەناو ئۆپۆزسیۆن لە پەرلەمانی کوردستان دروشمی برۆخێ حکومەتیان بەرزکردۆتەوە، لەو باوەرەدان بە چەند کورسییەک دەتوانن جلەوی دەسەڵات وەربگرن و حوکمرانی ئەم وڵاتە بکەن وەک دەڵێن بیکەن بە شامی شەریف، تۆمەتی بێ بنەما و دور لە راستییەکان بۆ حکومەت ھەڵدەبەستن ھەروەک ئەوان لە دونیایەکی تر دا بژیەن، و موزادەیەکی بێ بنەما لەسەر ئەم میللەتە دەکەن، تەنیا بۆ بەرژەوەندی تایبەتی خۆیان وھەوڵ دەدەن رووی راستییەکان بشێوێنن خۆیان وەک فریشتە نیشان بدەن، زوو زوو ئەو قەوانە سواوە لێدەن بیست و نۆ ساڵی حوکمران چی کراوە؟ و ھیچ نەکراوە! ھەڵبەتە راست دەکەن ٢٩ ساڵە چی کراوە؟ ئەوان لە روانگای دیدو بۆ چوونی خۆیان دەروانە بابەتەکە جونگە دلۆپە خوێنێکیان بۆ ئەم وڵاتە نەرشتووە، بەڵکو ھەردەم لە ھەوڵی رێگری بوون لە چاکسازی و تەبایی و یەکریزی بەمەبەست و مەرامی تایبەت بە خۆیان و ئەجندای بیانی.\nئێمەش دەڵێین حکومەت برۆخێ ئەگەر لە خزمەتی میللەت دا نەبێ و کەسانێک بن دەستیان بە خوێنی میللەت سور بێ، ئەگەر کەسانێک بن رۆژێک خەباتیان نەکردبێ و گیانی خۆیان پێشکەش بە خاک وەڵات نەکردبێ، وەک پێشمەرکەیەکی قارەمان گیانی خۆیان فیدای وڵات و نیشتمان نەکردبێ، ئێمەش دەڵێین ئەو حکومەتە بروخێ ئەگەر ئەجندای بێگانە پیادە دەکات و دەیەوێت قەوارەی ئەو ھەرێمە دەستوریە ھەڵوشێنتەوە و بیگاتە پاشکۆی بێگانە و نەھەماتی وگۆیلەی قەبووڵ بکات، ئێمەش دەڵێین نەخێر بۆ حکومەتێک ئەگەر زۆرینەی میللەت دەنگی پێنەدابێ، ئێمەش دەڵێن ئەو حکومەتە برۆخێ کاتێک بۆ بێگانە و دوژمن دلێن لبیک یا ..... .، ئێمەش حکومەتێکمان ناوێت کەلە ماوەی ئەو ٢٩ساڵە کوردستانی ئەوەدان نەکردبێ، سەدان پرۆژەو رێگاوبان و باڵا خانە و کاری خزمەتگوزاری نەکردبێ.\nبیست و نۆ ساڵە حوکمرانی سەرەڕای چەندین گرفت و نەھامەتی بەر لە دوو ئابلوقە و شەری ناوخۆ و بڕینی بودجە و ھێرشی داعش و دواتر پەتای کۆرۆنا، کاتێک ئەم حکومەتە دەست بەکار کوردستانێکی وێران تەنانەت شوێنێکی نەبوو وێران نەبووبێت، لە ماوەی ئەم ٢٩ ساڵە دوو فرۆکەخانە دروستکران کە کوردستانیان بە جیھان گرێدا، ئایا بەر لە ٢٩ ساڵ شارەکانی کوردستان سیمای ئیستایان ھەبوو، با بەراوردێکی بکەین لە گەڵ عێراقی سەد ساڵەی دەوڵەت با لە گەڵ بەغدا و بەسرە بەراوردیان بکەین ئەو کات بڵێن حکومەت بروخێ.\nکاتێک ئەم شێوازە دروشم تێروانیانە بەرز دەکەنەوە ئەمە ھەڵاتنە لەبەرپرسیارەتی و ناتوانن رووبەرووی گرفتەمان ببنەوە لەگەڵ حکومەت شێوازە چارەسەری بۆ بدۆزنەوە و میللەت لە نەھامەتی و قەیران رزگار بکەن، بێگومان ئەمەش دەگەرێتەوە بۆ نەبوونی ھەستی نەتەوایەتیان و نا شارەزای لە بەرێوەبردنی وڵات.\nئێمەش رەخنەمان لە حکومەت ھەیە بەڵکو حکومەت خودی خۆشی رەخنەی ھەیە، بەڵام رەخنەی بونیادنەر لە بەرژەوەندی وڵات و میللەت.\nئایا ئەوانە پرسیاریان لە خۆیان نەکردوە ئەگەر حکومەت بروخێ کێ وڵات بەرێوە دەبات، ئایا میللەت دەنگ بە کێ دەدات؟ لەو باوەرن ئەوان زۆرینەی دەنگ بێنن؟ ئەگەر وا تیگەیشتوون ئەوا لە سەراب دا دەژیەن!


כורדיפדיה - پارتی لە کەرکووک: ناکرێت لە سەرووی یاساوە یەکێتی زیندانی تایبەتی هەبێت\n📝 پارتی لە کەرکووک: ناکرێت لە سەرووی یاساوە یەکێتی زیندانی تایبەتی هەبێت | קבוצה: מסמכי מפלגות כורדיות | שפת מאמרים: 🏳 کوردیی ناوەڕاست\nپارتی لە کەرکووک: ناکرێت لە سەرووی یاساوە یەکێتی زیندانی تایبەتی هەبێت\nچەند خاڵێکی پەیوەست بە ئازادکردنی گیراوەکان\nدەمانەوێت ئەمەی خوارەوە روون بکەینەوە:\n1- وەک پارتی دیموکراتی کوردستانپارتی دیموکراتی کوردستان سنووری کەرکوککەرکوک - گەرمیانگەرمیان بە هیچ شێوەیەک ئاگادار نەبووینە یەکێتیی نیشتمانی ئەم جۆرە گرتووخانانەی هەیە و، ئاگاداری هەبوونی ئەو گیراوانە لای هێزەکانی سەر بە یەکێتی نەبووینە.\n2- پەیوەندیمان بە حکوومەتی هەرێمی کوردستانەوە کردووە، بۆمان دەرکەوت حکوومەتی هەرێمی کوردستان بێ ئاگایە لە گرتووخانە نهێنییەکانی یەکێتیی نیشتمانی، هیچ یەکێک لەو گیراوانە رادەستی دامەزراوەی دادوەریی هەرێم نەکراوە.\nواتە، دادگا بێ ئاگایە لە گرتنی ئەم گیراوانە و ئەم چەند ساڵە بەشێوەیەکی نایاسایی لە گرتووخانەی نهێنیدا ماونەتەوە، ئەمەش بابەتێکە پێویستە لێپێچینەوە لەو کەسانە بکرێت کە لێی بەرپرسیارن و، ناکرێت کەمتەرخەمی بەرامبەر ئەوە بکرێت کە حزبێک لە سەرووی یاسا و لە سەرووی دەزگا دادوەرییە فەرمییەکانی هەرێم بێت. هەروەها نابێت هیچ حزبێک گرتووخانەی نهێنیی هەبێت و بەبێ رێکاری دادوەریی روون و فەرمی هاووڵاتیانیان تێدا زیندانی بکرێن.\n3- سەبارەت بە هەڵوێستی فەرمیی پارتی دیموکراتی کوردستان. پارتی هەمیشە داوای گفتوگۆ و گرتنەبەری هەنگاوی ئەرێنیی کردووە بەمەبەستی نزیککردنەوەی دید و بۆچوونی پێکهاتە جۆراوجۆرەکانی کەرکوک. هەروەها پارتی دیموکراتی کوردستان لە سنووری کەرکووک - گەرمیان بەهیچ شێوەیەک لە هەبوونی ئەم جۆرە گیراوانەو هەبوونی گرتوخانەی نهێنی تایبەت بە یەکێتیی نیشتمانی ئاگادار نەبووە، گەڕانەوەی ئەو خەڵکە کە بەبێ فەرمانی دادگا گیرابوون بۆ ناو کەسوکاریان بەر لە جەژنی رەمەزان بابەتێکی گرینگە، زۆر گرنگە ئەو گرتووخانە نهێنییانە دابخرێن و ئەو کەسانەی بوونەتە هۆکاری گرتنی ئەو هاووڵاتییانە لە ماوەی ئەم چەند ساڵەدا لێپێچینەوەیان لەگەڵدا بکرێت.\n4- پارتی دیموکراتی کوردستان هۆشداری دەدات لەو هەڵمەتە مەبەستدارانەی راگەیاندن بۆ ناوزڕاندنی کورد و بڵاوکردنەوەی زانیاریی ناڕاست و بوختانکردن بە پارتی دیموکراتی کوردستان. لە کاتێکدا کە عێراق و تەواوی ناوچەکە بە قۆناغ و دووڕیانی سیاسیی زۆر مەترسیدار و هەستیاردا تێپەڕ دەبن، ئەم پرۆسانەی ناشرینکردن و لەکەدارکردن و بڵاوکردنەوەی زانیاریی هەڵە و بێ بنەما و نادروست لە راگەیاندندا دەبنە مایەی گرژی و لێکەوتەی وەها کە ئەنجامیان باش نییە. داواش لە گشت دەزگاکانی راگەیاندن دەکەین ئەوپەڕی وردبینی لەو هەواڵانەدا بکەن کە بڵاو دەبنەوە، لەبەر ئەوەی هەواڵی ناڕاست و بانگەشەی نەرێنیی راگەیاندن کە بانگەواز بۆ رق و جیاکاری لەنێوان پێکهاتەکانی کەرکووک دەکەن دەبنە مایەی ناکۆکیی کۆمەڵگەیی و ململانێ لە کاتێکدا کە ئێمە بەجددی کار بۆ خۆ لادان لەو ململانێیانە لەنێوان پێکهاتە و رۆڵەکانی کەرکووکدا دەکەین.\nئەنجوومەنی سەرکردایەتی کەرکوک - گەرمیان\n#پارتی دیموکراتی کوردستان | #کەرکوک | #گەرمیان | #21-05-2020 |\n➕ נוסף על ידי (بەناز جۆڵا) על May 21 2020 9:59PM\n👌 מאמר זה נבדק ושוחרר על ידי (هاوڕێ باخەوان) ב- May 21 2020 10:45PM\n✍ פריט זה עודכן לאחרונה על ידי (هاوڕێ باخەوان) על: May 21 2020 10:45PM\n👁 פריט זו נצפתה פעמים 243\n| זמן טעינת דף: 0,25 2!


بە ڤیدیۆ؛ سەركردەیەكی عیراقی بۆ كچەكەی قاسم سولەیمانی: بەمزووانە تۆڵەی باوكت دەستێنین – تۆڕی میدیایی خەڵک\nبە ڤیدیۆ؛ سەركردەیەكی عیراقی بۆ كچەكەی قاسم سولەیمانی: بەمزووانە تۆڵەی باوكت دەستێنین\n2020/01/14 - 7:26 PM\nئەمینداری بزوتنەوەی نوجەبای عیراقی لە میانی سەردانی بۆ ئێران و بەجێگەیاندنی ئەركی پرسە بەهۆی كوژرانی فەرماندەی فەیلەقی قودسی ئێرانی، بە كچەكەی قاسم سولەیمانی دەڵێت: “عیراق چی دی بۆ ئەمریكاییەكان جێگەیەكی ئارام نەما”.\nبەپێی تۆمارێكی ڤیدیۆیی، كە لەلایەن میدیاكانی عیراقەوە بڵاوكراوەتەوە، ئەكرەم كەعبی، سەرۆكی بزوتنەوەی نوجەبای عیراقی لەكاتی سەردانی بۆ ماڵی قاسم سولەیمانی لە ئێران، كچەكەی سولەیمانی داوای لێدەكات تۆڵەی باوكی بۆ بستێنن.\nلای خۆشیەوە، كەعبی بەڵێن بە كچەكەی قاسم سولەیمانی دەدات و دەڵێت: “تۆڵەی حاجی قاسم دەستێنین و دڵنیابە خاكی عیراق چی دی بۆ ئەمریكاییەكان ئارام نەما و بەمنزیكانەش تۆڵەی باوكت دەستێنین”.\nلە 3ی ئەم مانگەدا، قاسم سولەیمانی، فەرماندەی فەیلەقی قودسی ئێرانی و ئەبو مەهدی موهەندیس، جێگری سەرۆكی حەشدی شەعبی عیراقی، لە هێرشێكی فڕۆكە بێفڕۆكەوانەكانی ئەمریكا لە نزیك فڕۆكەخانەی بەغدای نێودەوڵەتی كوژران.\nبۆ بینینی ڤیدیۆكە كلیك لەسەر ئەم لینكەی خوارەوە بكە\nشاهد ماذا قال أمين عام حركة النجباء أكرم الكعبي لأبنة سليماني عندما طلبت الثأر لأبيها؟\nئەمریكائێرانبزوتنەوەی نوجەباعيراققاسم سولەیمانى\nحكومەتی هەرێم پەیامی بۆ عادل عەبدولمەهدی چی بوو؟


یەکەم: سایە و زەینەب دوو ڕووی یەک دراون لە کۆمەڵگەی کوردیدا،ئەویش خۆسەرقاڵکردنە بە شتە بچوکەکانەوە و فەرامۆشکردنی خەمە گشتیەکانە. ئەم دوو دەرکەوتەیە کە یەکیان ڕووت و قوتە و ئەوەی تریان تەنها چاوی دیارە بیماری کۆمەڵگەی کوردیمان بۆ دەردەخات کە بە بەرگری لە نیقاب دەیەوێت پاکی خۆی پیشان بدات و بە هێرشکردنە سەر جەستەی سایە دەیەوێت خۆی وەک فریشتە نیشان بدات. لەسەدا نەوەد و پێنچی کورد موسوڵمان بێت چۆن دوو ملیۆن کەس لە گۆگڵ سێرچ دەکات بۆ بینینی جەستەی سایە کەریم؟ خەلەلێک لە سترەکتوری کۆمەڵگەی کوردیدا لە ئارادایە کە لە جەستەی ژندا بەدوای جوانی و پاکی و ڕەشت و ئەخلاقدا دەگەڕێ.\nدووەم: پارتیەکی سوڵتانی لە فۆرمی وەک سوڵتانەکانی سعودیە و سەلەفیەکی مەدخەلی نێو نیقاب، خۆیان یەکتری تەواو دەکەن. سەلەفیەکان بەڵێ بۆ ڕیفراندۆم دەکەن و سەرۆکی هەرێم بە ئەمیر موئمنین وەسف دەکەن. ئەم دوو بەرەیە یەکتری تەواو دەکەن و شەڕێکی لەوە بچوکترە کە شەڕە گەورەکانمان بیربەرێتەوە.\nچوارەم: پارتیەکان لە سەرۆکی حکومەت و سەرۆکی هەرێم و سەرۆکی پارلەمان و ئەنجومەنی دادوەری لە سەفی پێشەوەن و کەس ورتەی لێوە نایا، بەڵام نیقابپۆشێک کە دەخرێتە سەفی دواوە زۆرێک لە خەڵکی نیگەران کردووە.


بابەتفلاشباک. . لە دەفتەری بیرەوەریی رۆژانەوە. . ستیڤان شەمزینی\n**Category: ستیڤان شەمزینی**\nئەمڕۆ 28-10-1997 دوای 21 رۆژ حەپسکردن، لە زیندانی ئاسایشی سلێمانی هاتمە دەرەوە. 21 رۆژ لەو شوێنە، ئەزموونێکی زۆری بۆ من دروستکرد. جگەرە و کهولم لێبڕا بوو، پێموابوو ئەوە ناڕەحەتترین شت بوو بۆ من. لەوێ وەک زیندانی جەنگ مامەڵەم لەگەڵ دەکرا، لە ناو دەرزەنێک پیاوکوژ و هەتیوباز و دەرمانفرۆش و عەرەب و دزدا زیندان بووم، هەموو زیندانییەکان بە "مامۆستا" بانگیان دەکردم، رەنگە ئەمەش پەیوەندیی بەوەوە بێت قاتم لەبەرە و بۆینباخم بەستووە، یان بەهۆی شێوازی قسەکردنەوە بێت کە زۆر زاراوەی قورسی سیاسیی و فەلسەفی بۆ ئەو هەژارانە تیایە کە لێی تێناگەن.\nبیر لەوە دەکەمەوە زیندان ناخۆشترین شوێنە، هاوڕێ "فەهد" دێتە یادم کە چۆن ئەم شوێنە نەفرەتییە نەیتوانی چۆکی پێ دابدا؟. یان هەزارەها ئازادیخوازی ئەم دنیایە کە ساڵهای ساڵ لە زینداندا بوون و زیندانیان کردە قوتابخانەی خۆڕاگریی و شۆڕشگێڕیی. هەرچەندە من دژی تاقیکردنەوەی ئینسانەکانم لەسەر مەبنای ئازایەتی و ترسنۆکی، بەڵام دەمەوێ ئازابم، ئەشزانم ئەوە ناسیۆنالیزمە پاڵەوانی دەوێ، بەڵام ئەمەوێ بەرانبەر بە ئازار و ئەشکەنجەی ئەم دەزگایە پاڵەوان بم. چوونکە ئەوان رقی زۆریان لە خودی خۆم و کۆمۆنیزمە، تەنانەت دوێنێ پێش بەربوونم ویستیان بە کەفالەتی وازهێنان لە کاری سیاسیی ئازادم بکەن، بەڵام وتم ئەمەوێ هەر لە ژوورەوە بم نەک تەسلیمی داوای ئێوە بم. کە ئەمزانی مانەوە لە زیندان زیاتر سوورم ئەکات لەسەر بیروڕاکانم.\nناخۆشترین شت لەو سێ هەفتەیەدا ئەوەبوو، کە داوای قەڵەم و کاغەزم ئەکرد، بە تووڕەییەوە وتیان لە یەکێتی نووسەران میوان نیت، ئێرە ئاسایشە کە تێیدا پشتی زۆر کەسی لە سکی نەرمتر کراوە. ئەو شەڕە دەروونییە، لە ئەشکەنجەدانەکان بە سوێتر بوو. ئاخر من لەسەر بڵاوکردنەوەی بەیاننامەی سیاسیی دەستگیر کراوم، چۆن وا مامەڵەم لەگەڵ ئەکرێ؟ بەڵام نەگبەتی ئەم رۆژهەڵاتی نێوینە ئەوەیە دەزگا ئاسایشەکانی بە دەست کۆمەڵێ پیاوکوژ و نیمچە مافیاوەیە. کە نەک سڵ لە سوکایەتی و ئەشکەنجەدان ناکەنەوە، بەڵکو تیرۆری سیاسیی لایان لە قاوەخواردنەوە ئاسانترە. ئینجا خۆش ئەوەیە حزبەکانیان مەکتەبی تایبەتی حزبییان هەیە بە ناوی "مەکتەبی مافی مرۆڤ"!!. زاراوەی "مافی مرۆڤ" دروشمێکە کە زۆرترین تاوانی لەژێردا کراوە لەهەموو دنیادا.\nناخۆشییەکی تری ئەوە بوو، کە کۆمەڵێ لە ئەفسەرەکان ئەیانووت خۆ ئێمەش مارکسی و چەپین!!. جارێک منیش وتم ئێوە کە خۆتان بە لینین ئەزانن، ئەدی خۆ من "تزار"ی قەیسەری رووس نیم، چی دەکەم لە کونجی زیندانی ئێوە؟. هەروام وتی، جەلادێکی سوورفل بە کێبڵ بەربووە گیانم، هاواریان ئەکرد بەسەرما ئێوە کۆمەڵێ مناڵەورتکەن، رۆژێ وەک سەگ هەمووتان ئەتۆپێنین. ! منیش بێعارتر بووم لەوان ئەمووت ئەگەر مناڵەورتکەین، بۆ لێمان ئەترسن؟. کابرایەکی تێکسمڕاو بە دەنگێکی نەرم وتی ئێوە زیرەکن بەڵام زۆر دەمدرێژن. دواتر زانیم کە ئەو پیاوە پلەدارێکی دەزگای ئاسایشی یەکێتییە. ئێستا هاتوومەتە دەرەوە لەبەر خۆمەوە ئەڵێم باشە قەڵەم و دەفتەریشیان بهێنابایە چیم ئەنووسی؟ خۆ من "ئەنتۆنیۆ گرامشی" نیم لە زیندانەوە فۆرمۆڵەی زۆر بنەمای مارکسییەتم بکردایە!. هەر دوو دێڕی بێسەروبەرم ئەنووسی ئیتر بۆ خۆم گەیاندە قامچی؟. ئەم یاخیبوونەم ترسناکە.\nتێبینی: ئەم بەشە لە لاپەڕە 21-24 کتێبی “فلاشباک”چاپ و بڵاوکراوەتەوە. کتێبەکەش لە سەرەتای ساڵی 2017 چاپ بووە.


ئه‌م بابه‌ته 14420 جار خوێنراوه‌ته‌وه\nوەرگێڕانی لە ئینگلیزیەوە رێبوار ئەحمەد\nسەرۆکی حکومەتی کابەرێکەری هەرێم رایدەگەیەنێت هیچ متمانەیەک لە نێوان کورد و مالیکیدا نەماوە هەربۆیە جارێکی تر عێراق ناگەرێتەوە ئەو دۆخەی رابردوی هەروەها دەڵێت ئەمریکا پێویست ناکات سەرباز رەوانەی عێراق بکات.\nنیچیرڤان بارزانی سەرۆکی حکومەتی کابەرێکەری هەرێم لە چاوپێکەوتنێکیدا لەگەڵ کەناڵی بی بی سی کە بە زمانی ئینگلیزی ئەنجام دراوە رایدەگەیەنێت ئەوەی لە ئێستادا لە عێراق رودەدات بەهۆی سیاسەتی هەڵەی نوری مالیکیەوەیە بەرانبەر بە سوننەکان.\nبارزانی دەڵێت ئەمە زۆر قورسە بۆ ئەم بارودۆخە عێراق بگەرێتەوە بۆ رابردوو چارەسەر بە بەکارهێنانی هێز نابێت دەبێت سوننەکان بەشداری پێبکرێن ئێستا ئەوان هەست دەکەن لە دەرەوەی بازنەکەن هەروەها ناتوانین بە دڵینایەوە رۆڵی داعش لە تێکدانی ئەم بارودۆخە نادیدە بگرین.\nئەو پێی وایە ئەمە تەنها داعش نیە بەڵکو دەرەنجامی ئەو سیاسەتە هەڵانەی مالیکیە لە بەغدا بەرانبەر ناوچەی سوننی، ئەمە لە بارەی تەواوی سوننە مەزهەبەکانە ئەوان هەست بە پەراوێز خستن دەکەن.\nبارزانی بە روونی رایدەگەیەنێت کە هیچ متمانەیەک لە نێوان پێکهاتەکانی عێراقدا نامەوە و دەڵێت" بە راشکاوی دەڵێم هیچ متمانەیەک لە نێوان مالکی و لایەنە سوننەکان نەماوە، لە نێوان مالکی و کوردا نەماوە تەنانەت لە نێوان گروپە شیعەکانیشدا متمانە بە مالکی نەماوە هەر بۆیە بە بۆچوونی من بارودۆخەکە ئێستا زۆر ئاڵۆزە."\nلە بارەی یارمەتیدانی ئەمریکاوە بۆ عێراق بارزانی دەڵێت: بە شێوەیەکی عەمەلی ئەمریکا دەتوانێت یارمەتی عێراق بدات، دەتوانێت لە رێگەی پێدانی زانیارییەوە یارمەتی بدات، هیچ پێویست نیە سەرباز رەوانەی عێراق بکات، رێگای زۆر هەیە بۆ ئەوەی یارمەتی عیراق بدات، بەڵام سەرەتا دەبێت بە جدی بریار بدەن کە یارمەتی عێراق بدەن.\nلە وەڵامی پرسیارێکدا ئایا ئەگەر پێویست بکات بە مالکی بڵێن لە دەسەڵات برۆ پێت وایە ئەمریکا ئەو داوایە دەکات، بارزانی دەڵێت پێم وایە ئەگەر رەوشی ئاسایشی عێراق بە نەمانی مالیکی ئاسایی بێتەوە ئەوا بەدڵنیایەوە ئەمریکا دەبێت ئەو داوایە لە مالکی بکات.\nلە بارەی بەشداری پێشمەرگە بۆ وەرگرتنەوەی موسڵ بارزانی دەڵێت لە ئەجێندای ئێمەدا نیە پێشمەرگە بەشداری بکات لەو شەڕەدا، ئامانجی سەرەکی ئێمە لە ئێستا پاراستنی هەرێمی کوردستانە هەر ئەوەش کاری سەرەکیمان دەبێت.\nهەروەها دەڵێت سوپای عێراق لە ئێستادا توانای نیە ئەو ناوچانەی لە دەست داعشدان کۆنترۆڵ بکاتەوە هەربۆیە بە رای من باشترین رێگە چارە ئەوەیە کە هاوکاریکردنی سوننەیە بۆ وەرگرتنی بەرپرسیارێتی هەربۆیە دەتوانن ئەوان کۆتایی بەم بارودۆخە بێنن.\nلە بارەی مانەوەی عیراق بە یەکپارچەیی بارزانی دەڵێت من پێم وانیە عێراق جارێکی تر بتوانێت بەیەکەوە بە ئاشتی بمێنێتەوە، وەک وتم عێراقی پێش موسڵ و عێراقی دوای موسڵ، ئێمە ئێستا دەبێت دانیشین و رێگە چارەیەک بدۆزینەوە و هاوکێشەیەک بدۆزینەوە کە چۆن بەیەکەوە بژین بەڵام ئەگەر ئێمە چاوەرێی ئەوە بکەین عێراق دەگەرێتەوە پێش روداوەکانی موسڵ من پێم وا نیە شتێکی لەو بابەتە روبدات ئەمە بە تەواوی مەحاڵە.\nلە بارەی دروستکردنی هەرێمێک بۆ سوننەکان بارزانی دەڵێت: دەبێت ئەمەبۆ سونییەکان جێ بهێڵین بەڵام من پێم وایە ئەوە باشترین رێگە چارەیە، باشترین هۆکار ئەوەیە کە سوننەکان هەرێمێکی هاوشێوەی کوردستانیان هەبێت


گۆڤارێكی ئەمریكی: بارزانی هۆكاری خراپی دۆخی هەرێمە : چاوی گەل\nگۆڤارێكی ئەمریكی: بارزانی هۆكاری خراپی دۆخی هەرێمە\nنوسەر : chawigal لەبەرواری : تشرینی یەکەم - 31 - 2015\nگۆڤاری فۆرن پۆڵسی ئەمەریكی لەبارەی دۆخی هەرێمی كوردستان‌و پرسی سەرۆكایەتی هەرێم بابەتێكی شیكاری بڵاوكردۆتەوە‌و تیایدا هاتوە “سەرەڕای ئەو قۆناغە باشانەی حكومەتی هەرێم بەرەو دیموكراسی بون بڕیونی، بەڵام لەئێستادا ئەزمونەكەی كەوتوەتە مەترسییەوە”.\nلەراپۆرتێكی شیكاریدا گۆڤاری فۆرن پۆڵسی ئەمەریكی باس لەدۆخی هەنوكەیی هەرێمی كوردستان‌و پرسی سەرۆكایەتی هەرێم دەكات‌و لەبەشێكی راپۆرتەكەدا هاتوە “مەسعود بارزانی دوای 10 ساڵ لەحوكمڕانی، داوای درێژكردنەوەی ویلایەتەكەی دەكات‌و كورسییەكەی بەلاوە گرنگترە لەدیموكراسی”.\nلەبارەی پرسی سەرۆكایەتی هەرێمەوە فۆرن پۆڵسی ئەمەریكی دەنوسێت “لەئێستادا هەرێم توشی دۆخێكی سەخت بوە، چونكە خەریكە دەسەڵاتی ڕەهاو حوكمداری جێگەی ئاشتی دەگرێتەوەو ئەو پارتەی كە دەسەڵات‌و سەرچاوە ئابورییەكانی هەرێمی بەدەستەوەیە لایەنەكاتی تری پشت گوێ خستوە”.\nهەروەها لەراپۆرتەكەدا هاتوە “پارتی ئەم هەرێمەی خستوەتە قەیرانەوەو لەئێستادا ئەم هەرێمە بەسەر دو بەرەدا دابەشبوە، بەرەی یەكەمیان پێكهاتوە لە: گۆڕان، یەكێتی، یەكگرتو، كۆمەڵ، بەرەكەی تریش پارتییە”.\nلەبارەی دەستبەردارنەبونی بارزانی لەپۆستی سەرۆكی هەرێم گۆڤارەكە نوسیویەتی “مەسعود بارزانی كە دوای 10 ساڵ لەحوكمڕانی داوای درێژكردنەوەی زیاتری ویلایەتی كورسییەكەی دەكات، بەشێكە لەهۆكارەكانی ئەم دۆخە. چونكە بارزانی لەجیاتی ئەوەی سەرۆكایەتی هەمو هەرێمی كوردستان بكات، سەرۆكایەتی حزبەكەی كردوەو بەلای ئەوەوە كورسییەكەی گرنگترە لەدیموكراسی”.


سوپای ئەمریکا "ترامپ"ی لە هێرش بۆ سەر ئێران ترساند - Mehr News Agency\nAP ١٣٩٨ Shahrivar ١٣ ٢٢:٠٧\nNews Code 28224\nسوپای ئەمریکا "ترامپ"ی لە هێرش بۆ سەر ئێران ترساند\nسەرۆکی ئەرکانی گشتیی هێزی چەکداری وتی: سوپای ئەمریکا سەرۆک کۆماری ئەمریکای لە هێرش بۆ سەر ئێران پشیمان کردەوە و لە پاشهاتی ئەو هێرشەی تۆقاند.\nبە ڕاپۆرتی ئاژانسی مێهر، سەرلەشکەر محەمەد باقری سەرۆکی ئەرکانی گشتیی هێزی چەکداری لە میانەی سەردانی لە ناوەندی ڕاهێنانی ڕەزمی پێشەکیی شەهید مودەڕسی هێزی زەوینی سوپا، بە ئاماژە بە هێمنایەتیی باڵای وڵات لە ئاستی جیهان، وتی: ئەم ئاسایشە لە سای هەوڵ و لە خۆبۆردوویی شەورۆژی ڕۆڵەکانی گەلی ئێرانە\nدەستەبەر بووە و بەو هۆیە دوژمنان زات ناکەن بیر لە هێرش بۆ سەر ئێران بکەنەوە.\nوتیشی: پاش داخستنی فرۆکەی بێ فرۆکەوانی پێشکەوتەی ئەمریکی سەرۆک کۆماری ئەمریکا تا ئاستی بڕیاری شەڕ لە گەڵ ئێران پێش چوو و سوپای ئەمریکا بۆی ڕوون کردەوە کە خۆی لەو کارە ببوێرێت و پێیان ڕاگەیاند کە لە ئەگەری هێرش بۆ سەر ئێران لە تەنگەلانی هورمۆز و وڵاتانێک کە ئێران وەک باڵی بەرەی بەرخۆدان ڕای هێناون، چ ڕوو دەدات.\nسەرۆکی ئەرکانی گشتیی هیزی ڕوونیشی کردەوە: لەو دانیشتنە هوشدار بە ترامپ درا و سەرۆک کۆماری ئەمریکا بەو ئەنجامە گەیشت کە ناتوانێ هێرش بکاتە سەر ئێران و خۆبواردنی بە بیانوی گیانی سەدان کەس، درۆیەکی گەورەیە.


👁 Bu başlık 4,136 defa görüntülendi\n📝 بەیاننامەی کانوونی نووسەرانی کوردستان / ڕۆژهەڵات سەبارەت بە دۆخی فەرهاد پیرباڵ Belgeler\n📅 Da eklendi Apr 27 2018 9:59AM\n👁 Bu başlık 2,049 defa görüntülendi\nبەڕێزان: دەسەڵاتی دادوەریی هەرێمی کوردستان دادوە [ Daha... 👁] ✖ ✖ ✖ 0 0 ✔ 95% ✍ H.B. 27-4-2018 9:59:58\n📝 تەرزە جاف، هاوسەری پێشوی فەرهاد پیرباڵ: فەرهاد ماوەیەکە خەریکی شکاندن و ناوزڕاندنی منە Belgeler\n📅 Da eklendi May 21 2017 9:50AM\n👁 Bu başlık 11,343 defa görüntülendi\nدوای ماوەیەکی زۆر لە بێدەنگبوون، دوای دنیایەک تۆمە [ Daha... 👁] ✖ ✖ ✖ 0 2 ✔ 96% ✍ H.B. 21-5-2017 9:50:37\n📕 خەوننامەی فەرهاد پیرباڵ Kütüphane\n📅 Da eklendi Mar 26 2021 3:34PM\n👁 Bu başlık 52 defa görüntülendi\nخەوننامەی فەرهاد پیرباڵ نووسەر: فەرهارد پیرباڵ ز [ Daha... 👁] ✖ ✖ 0 1 ✔ 86% ✍ R.K. 26-3-2021 15:34:34\n📝 دەستبەسەرکردنی د، فەرهاد پیرباڵ، دەستبەسەرکردنی هزر و هیوای کوردە Belgeler\n📅 Da eklendi Apr 28 2018 9:17AM\n👁 Bu başlık 2,023 defa görüntülendi\nماوەی 48 ڕۆژە، دەسەڵاتی کوردی لە کوردستانی باشوور، [ Daha... 👁] ✖ ✖ ✖ 0 0 ✔ 95% ✍ H.B. 28-4-2018 9:17:07\n📕 رەمز و مەغزا لە چیرۆکەکانی فەرهاد پیرباڵدا Kütüphane\n📅 Da eklendi Sep 3 2011 4:01PM\n👁 Bu başlık 17,993 defa görüntülendi\nنەریمان عەبدوڵڵا خۆشناو [ Daha... 👁] 📕 ✖ 0 0 ✔ 99% ✍ H.B. 3-9-2011 16:01:53\n📕 سایکۆ-ئۆنتۆلۆجیای هیچگەرایی زمان لە دیوانه شیعری Exilی فەرهاد پیرباڵ دا Kütüphane\n📅 Da eklendi Aug 14 2019 11:53PM\n👁 Bu başlık 468 defa görüntülendi\nنووسین و ئامادەکردنی: ئیبراهیم عەبدولرەحمان مەحمود [ Daha... 👁] ✖ 📕 ✖ 0 0 ✔ 80% ✍ J.O.E. 14-8-2019 23:53:37\n👁 Bu başlık 68,665 defa görüntülendi\n📼 فەرهاد پیرباڵ بۆ ئێن ئاڕ تی: من سەگی بنەماڵەی بارزانیم Video\n📅 Da eklendi Jul 22 2018 6:10PM\n... [ Daha... 👁] ✖ ✖ 📼 0 1 ✔ 94% ✍ H.B. 22-7-2018 18:10:16\n📕 فەرهاد پیرباڵ بەهلولەکەی دەسەڵاتی کوردی Kütüphane\n📅 Da eklendi Mar 14 2019 3:38PM\n👁 Bu başlık 2,599 defa görüntülendi\nنووسینی: محەمەد هەریری پێشەکی کەس بە قەد فەرهاد [ Daha... 👁] 📕 ✖ 1 1 ✔ 99% ✍ S.E. 14-3-2019 15:38:45\n| Sayfa oluşturma süresi: 7,582 saniye!